P9_TA(2022)0264

Cur chun feidhme na Saoráide Téarnaimh agus Athléimneachta

Rún ó Pharlaimint na hEorpa an 23 Meitheamh 2022 ar chur chun feidhme na Saoráide Téarnaimh agus Athléimneachta (2021/2251(INI))

(2023/C 32/06)

Tá Parlaimint na hEorpa,

— ag féachaint d’Airteagal 175 den Chonradh ar Fheidhmiú an Aontais Eorpaigh (CFAE),

— ag féachaint do Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta (1) (Rialachán RRF),

— ag féachaint do Rialachán (AE, Euratom) 2020/2092 ó Pharlaimint na hEorpa agus ón gComhairle an 16 Nollaig 2020 maidir le córas ginearálta coinníollachta chun buiséad an Aontais a chosaint (2) (an Rialachán maidir le Coinníollacht an Smachta Reachta),

— ag féachaint do rún uaithi an 20 Bealtaine 2021 ar cheart faisnéise na Parlaiminte maidir le measúnú leanúnach ar na pleananna náisiúnta téarnaimh agus athléimneachta (3),

— ag féachaint do rún uaithi an 10 Meitheamh 2021 ar thuairimí na Parlaiminte maidir leis an measúnú reatha ag an gCoimisiún agus ag an gComhairle ar phleananna náisiúnta téarnaimh agus athléimneachta (4),

— ag féachaint do rún uaithi an 7 Aibreán 2022 maidir leis na conclúidí ón gComhairle Eorpach an 24-25 Márta 2022, lena n-áirítear na forbairtí is déanaí sa chogadh i gcoinne na hÚcráine agus smachtbhannaí AE i gcoinne na Rúise agus a gcur chun feidhme (5), agus an 19 Bealtaine 2022 maidir leis na hiarmhairtí sóisialta agus eacnamaíocha atá ag cogadh na Rúise san Úcráin – ag treisiú chumas an Aontais gníomhú (6),

— ag féachaint dá rún an 9 Meitheamh 2022 maidir leis an smacht reachta agus d’fhormheas ionchasach phlean téarnaimh náisiúnta na Polainne (RRF) (7)

— ag féachaint do Rialachán Tarmligthe (AE) 2021/2106 ón gCoimisiún an 28 Meán Fómhair 2021 lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta trí tháscairí coiteanna agus gnéithe mionsonraithe an scórchláir téarnaimh agus athléimneachta a leagan amach (8),

— ag féachaint do Rialachán Tarmligthe (AE) 2021/2105 ón gCoimisiún an 28 Meán Fómhair 2021 lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnamh agus Athléimneachta trí mhodheolaíocht a shainiú chun caiteachas sóisialta a thuairisciú (9),

— ag féachaint do thuairim ón gCoiste Eacnamaíoch agus Sóisialta an 20 Deireadh Fómhair 2021 maidir le Straitéis Bhliantúil 2021 don Fhás Inbhuanaithe (10),

— ag féachaint do theachtaireacht ón gCoimisiún an 24 Samhain 2021 dar teideal Annual Sustainable Growth Survey 2022 [Suirbhé Bliantúil don Fhás Inbhuanaithe, 2021] (COM(2021)0740),

— ag féachaint do theachtaireacht ón gCoimisiún an 24 Samhain 2021 dar teideal “Dréachtphleananna buiséadacha 2022: Measúnú Foriomlán” (COM(2021)0900),

— ag féachaint do dhoiciméad inmheánach oibre an Choimisiúin an 24 Samhain 2021 dar teideal Analysis of the euro area economy [Anailís ar gheilleagar an limistéir euro], a ghabhann leis an doiciméad “Moladh le haghaidh Moladh ón gComhairle maidir le beartas eacnamaíoch an limistéir euro” (SWD(2021)0362),

— ag féachaint do thuairim ó Choiste Eorpach na Réigiún an 1 Nollaig 2021 maidir le cur chun feidhme na Saoráide Téarnaimh agus Athléimneachta (11),

— ag féachaint do chéad tuarascáil bhliantúil ón gCoimisiún maidir le cur chun feidhme na Saoráide Téarnaimh agus Athléimneachta (COM(2022)0075), a foilsíodh an 1 Márta 2022,

— ag féachaint do theachtaireacht ón gCoimisiún an 8 Márta 2022 dar teideal “RepowerEU: Gníomhaíocht Chomhpháirteach Eorpach le haghaidh fuinneamh atá níos inacmhainne, níos sláine agus níos inbhuanaithe” (COM(2022)0108),

— ag féachaint don anailís chomhpháirteach ó Choiste Eorpach na Réigiún agus ó Chomhairle Bhardais agus Réigiúin na hEorpa (CEMR) maidir le rannpháirtíocht bardas, cathracha agus réigiún in ullmhú na bPleananna Náisiúnta don Téarnamh agus don Athléimneacht, agus torthaí a gcomhairliúchán spriocdhírithe an 27 Aibreán 2022 dar teideal “Cur chun feidhme na Saoráide Téarnaimh agus Athléimneachta: Dearcadh na n-údarás áitiúil agus réigiúnach”,

— ag féachaint do rúin uaithi an 10 Márta 2022 maidir leis an smacht reachta agus iarmhairtí an rialaithe ó CBAE (12), agus do rún uaithi an 5 Bealtaine 2022 maidir le héisteachtaí leanúnacha faoi Airteagal 7(1) den Chonradh ar an Aontas Eorpach (CAE) maidir leis an bPolainn agus leis an Ungáir (13),

— ag féachaint don scórchlár téarnaimh agus athléimneachta agus dá anailísí téamacha chomh maith leis an gcur i láthair don Pharlaimint (14),

— ag féachaint d’Fhógra ón gCoimisiún an 12 Feabhra 2021 dar teideal “Treoir theicniúil maidir le cur i bhfeidhm ‘gan dochar suntasach a dhéanamh’ faoin Rialachán maidir leis an tSaoráid Téarnaimh agus Athléimneachta” (C(2021)1054),

— ag féachaint d’anailísí agus d’fhaisnéisiú a seirbhísí taighde maidir le RRF (15),

— ag féachaint do Riail 54 dá Rialacha Nós Imeachta, mar aon le hAirteagal 1(1)(e) den chinneadh ó Chomhdháil na nUachtarán an 12 Nollaig 2002 maidir leis an nós imeachta i gcomhair údarú a dheonú chun tuarascálacha féintionscnaimh a tharraingt suas agus d’Iarscríbhinn 3 a ghabhann leis an gcinneadh sin,

— ag féachaint do na tuairimí ón gCoiste um Fhostaíocht agus um Ghnóthaí Sóisialta, ón gCoiste um Rialú Buiséadach agus ón gCoiste um Chultúr agus um Oideachas,

— ag féachaint do na litreacha ón gCoiste um an gComhshaol, um Shláinte Phoiblí agus um Shábháilteacht Bia, ón gCoiste um Thrádáil Idirnáisiúnta agus ón gCoiste um Ghnóthaí Bunreachtúla,

— ag féachaint don tuarascáil ón gCoiste um Buiséid agus ón gCoiste um Ghnóthaí Eacnamaíochta agus Airgeadaíochta (A9-0171/2022),

A. de bhrí gurb í an tSaoráid um Théarnamh agus um Athléimneacht (RRF) an príomhbhloc tógála de phacáiste spreagtha NextGenerationEU (NGEU);

B. de bhrí go bhfuil EUR 672,5 billiún de dheontais agus d’iasachtaí á gcur ar fáil chun bearta náisiúnta a mhaoiniú atá ceaptha chun iarmhairtí eacnamaíocha agus sóisialta phaindéim COVID-19 (dá ngairtear “an phaindéim” anseo feasta) a mhaolú; de bhrí gur thacaigh an Pharlaimint ar dtús le sciar níos airde de dheontais sa RRF;

C. de bhrí go dtacaíonn maoiniú RRF le príomhréimsí beartais amhail an t-aistriú glas, an claochlú digiteach, comhtháthú eacnamaíoch, sóisialta agus críochach, athléimneacht institiúideach agus ullmhacht i gcomhair géarchéimeanna, chomh maith le leanaí agus an óige, lena n-áirítear oideachas agus scileanna;

D. de bhrí gur fhág ionradh na Rúise ar an Úcráin an 24 Feabhra 2022 go ndearna AE smachtbhannaí eacnamaíocha nach bhfacthas a leithéid riamh roimhe a fhorchur; de bhrí, mar gheall ar an gcoinbhleacht a chruthaigh an Rúis, go bhfuil líon mór saoránach Úcránach chun an Úcráin a fhágáil agus chun taisteal chuig AE agus chun cur fúthu ann; de bhrí go mbeidh iarmhairtí eacnamaíocha agus sóisialta ag an ionradh míleata ar fud mhór-roinn na hEorpa, go háirithe i dtíortha in oirthear na hEorpa, lena n-áirítear i ndáil leis an ngá práinneach atá ann spleáchas fuinnimh ar bhreoslaí iontaise allmhairithe a laghdú;

E. de bhrí go bhfuil AE ag fulaingt deacrachtaí maidir le rochtain a fháil ar amhábhair chriticiúla áirithe agus go bhféadfadh iarmhairtí a bheith ann do chur chun feidhme RRF;

F. de bhrí go raibh tionchar tubaisteach ag an bpaindéim ar staid eacnamaíoch agus shóisialta na ndaoine agus na ngnólachtaí san Eoraip; de bhrí gur tharla crapadh suntasach i ngeilleagar AE le linn na paindéime; de bhrí go raibh tionchar ag an bpaindéim ar ghnólachtaí AE, agus go háirithe ar fhiontair bheaga agus mheánmhéide (FBManna), agus go raibh iarmhairtí diúltacha aige sin d’fhás agus d’iomaíochas AE agus dá dtáirgiúlacht agus dá gcumas poist a chruthú; de bhrí gurb é margadh aonair AE an príomhspreagadh fáis in AE agus gur cheart é a neartú agus a chosaint ó éifeachtaí diúltacha na paindéime, agus gur cheart ag an am céanna infheistíochtaí sa taighde agus sa nuálaíocht a chur chun cinn; de bhrí go raibh ardú os cionn an mheáin ag roinnt tíortha arís le linn na paindéime; de bhrí go bhfuil mná, daoine óga, daoine aosta, daoine faoi mhíchumas agus teaghlaigh mhóra níos mó i mbaol mar gheall ar an bhforbairt sin; de bhrí gur cuireadh brú ar earnáil sláinte AE go dtí an dóbair le linn na paindéime agus go ndearnadh tástáil ghéar ar a hathléimneacht agus go ndearnadh difear mór di; de bhrí go bhfuil an ráta dífhostaíochta i measc na n-óg fós níos airde ná an ráta foriomlán dífhostaíochta; de bhrí go bhfuil riosca níos airde bochtaineachta agus eisiaimh shóisialta ag daoine óga, chomh maith le riosca suntasach maidir le rochtain a bheith acu ar phoist ardcháilíochta;

G. de bhrí go bhfuil forbairt leanúnach scileanna digiteacha, chomh maith le forbairt scileanna lena mbaineann acmhainneacht eacnamaíoch amhail scileanna glasa nó fiontraíochta ríthábhachtach chun go mbeidh margadh saothair Eorpach iomaíoch, sláintiúil, cuimsitheach agus dírithe ar an todhchaí agus ba cheart go gcruthódh sé rochtain agus deiseanna do gach Eorpach ar phoist ardchaighdeáin; de bhrí gurb amhlaidh don ghairmoideachas, do scileanna trádála agus scileanna saoil; de bhrí gur gá do AE aon neamhréir scileanna a shárú chun úsáid éifeachtach a bhaint as a chaipiteal daonna; de bhrí gur cheart rochtain ar bhonneagar digiteach ceart agus ar oiliúint ar scileanna digiteacha a bheith ar fáil do chách chun nach leathnófar an bhearna idir daoine maidir leis an litearthacht dhigiteach agus go n-áiritheofaí comhdheiseanna do chách sa chóras oideachais agus sa mhargadh saothair;

H. de bhrí, chun bheith incháilithe do mhaoiniú, ní mór go n-áireofaí sna Pleananna Náisiúnta don Téarnamh agus don Athléimneacht (NRRPanna) athchóirithe agus infheistíochtaí a thagann faoi raon feidhme sé cholún Rialachán RRF, agus a urramaíonn a chuspóirí ginearálta agus sonracha, prionsabail chothrománacha agus an 11 chritéar mheasúnaithe a leagtar amach i Rialachán RRF;

I. de bhrí go bhfuil an t-idirphlé agus an trédhearcacht idir institiúidí AE agus na Ballstáit ríthábhachtach chun RRF a chur chun feidhme ar an mbealach is fearr;

J. de bhrí nach mór don Choimisiún, atá freagrach as faireachán a dhéanamh ar chur chun feidhme RRF, an Pharlaimint a chur ar an eolas go tráthrialta faoi stádas mheasúnú na NRRPanna, agus faoin gcaoi a bhfuil na spriocanna agus na garspriocanna curtha chun feidhme ag na Ballstáit, lena n-áirítear a gcion chun na spriocanna glasa agus digiteacha a bhaint amach; de bhrí go bhfuil sé de cheangal ar an gCoimisiún tuairimí na Parlaiminte a chur i gcuntas;

K. de bhrí nach mór do na Ballstáit córais láidre rialaithe a chur ar bun agus a chothabháil agus na hiniúchtaí is gá a dhéanamh chun cosaint leasanna airgeadais an Aontais a áirithiú le linn shaolré iomlán RRF;

L. de bhrí go bhfónann tuarascálacha bliantúla an Choimisiúin maidir leis an smacht reachta chun dúshláin an smachta reachta a shainaithint agus chun cabhrú leis na Ballstáit teacht ar réitigh le tacaíocht ón gCoimisiún agus ó na Ballstáit eile;

M. de bhrí go bhforáiltear leis an Rialachán go bhféadfadh Ballstát iarraidh réasúnaithe a dhéanamh chun a NRRP a leasú laistigh den tréimhse cur chun feidhme, i gcás ina bhfuil údar cuí le beart den sórt sin i ngeall ar imthosca oibiachtúla;

N. de bhrí nach féidir rialú daonlathach agus grinnscrúdú parlaiminteach a dhéanamh ar chur chun feidhme RRF ach amháin le rannpháirtíocht iomlán na Parlaiminte agus le breithniú a dhéanamh ar a moltaí go léir ag gach céim, agus de bhrí go leanfaidh an Pharlaimint de scrúdú a dhéanamh ar chur chun feidhme RRF;

O. de bhrí go ndéanfaidh an Coimisiún tuarascáil athbhreithnithe ar chur chun feidhme na Saoráide agus Athhléímneachta a chur faoi bhráid na Parlaiminte agus na Comhairle faoin 31 Iúil 2022;

Tionchar sóisialta agus eacnamaíoch na géarchéime a mhaolú;

1. á thabhairt chun suntais gur ionstraim dlúthpháirtíochta gan fasach é an RRF agus gur bunchloch é den ionstraim NGEU, ag críochnú in 2026, mar phríomhuirlis i bhfreagairt an Aontais ar phaindéim COVID-19 chun geilleagair an Aontais a ullmhú chun aghaidh a thabhairt ar na dúshláin nua;

2. á mheabhrú gur cinneadh, comhordaithe, cuimsitheach, tráthúil agus bunaithe ar an dlúthpháirtíocht freagairt an Aontais ar an bpaindéim, agus gur baineadh úsáid fhorleathan as na hionstraimí atá ann cheana agus go mbaintear leas as ionstraimí breise maoiniúcháin dá bharr; á mheabhrú, thairis sin, go bhfuil bearta fioscacha suntasacha glactha ag na Ballstáit mar fhreagairt ar an bpaindéim agus chun tacú leis an téarnamh (5,2 % den olltáirgeacht intíre (OTI) in 2021 agus 2,8 % de OTI in 2022);

3. ag cur béim ar éifeacht chobhsaíochta RRF do na Ballstáit tráth a bhfuil éiginnteacht mhór eacnamaíoch ann, ina bhfuil an ghéarchéim agus ina maolaítear na hiarmhairtí diúltacha eacnamaíocha agus sóisialta a bhaineann léi agus ag tacú le rialtais leibhéil infheistíochta a choimeád agus freagairt á tabhairt ar an mbrú ollmhór ar na buiséid náisiúnta;

4. ag cur béim, thairis sin, ar ról ríthábhachtach RRF maidir le comhtháthú eacnamaíoch, sóisialta agus críochach a chothú, ilroinnt an mhargaidh inmheánaigh a chosc agus dibhéirseachtaí maicreacnamaíocha a dhoimhniú;

5. á chur in iúl gur díol sásaimh di cé nach féidir éifeachtaí eacnamaíocha RRF a scaradh go hiomlán le forbairtí eile, gur cosúil go bhfuil sé cóir teacht ar an tátal go raibh tionchar dearfach ag RRF ar OTI go dtí seo agus go mbeidh a chur chun feidhme éifeachtach ríthábhachtach d’fhás eacnamaíoch AE; ag leagan béim ar ról RRF maidir le spás fioscach na mBallstát a chosaint ó shuaitheadh eacnamaíoch suntasach na paindéime; á aithint, cé go bhfuiltear ag súil go mbeidh an príomhthionchar ar fhás OTI ann thar na blianta atá le teacht, gur chabhraigh RRF cheana féin le geilleagair AE agus saoránaigh AE a mhaolú ó na tionchair is géire a bheadh ag an bpaindéim agus go bhfuil sé ag cur go dearfach le téarnamh agus le hathléimneacht AE, lena n-áirítear comhtháthú eacnamaíoch agus sóisialta, poist, táirgiúlacht, iomaíochas, taighde, forbairt agus nuálaíocht, agus margadh inmheánach dea-fheidhmiúil ina bhfuil FBManna láidre; á chur i bhfáth go bhfuil éagsúlachtaí suntasacha i measc na mBallstát maidir le hathléimneacht eacnamaíoch, shóisialta agus institiúideach, a bhfuil tionchar acu ar dhinimic an téarnaimh mhíchothroim; á chur i bhfáth go spreagann RRF na haistrithe glasa agus digiteacha agus go bhfuil ról fíorthábhachtach aige maidir leis an aistriú inbhuanaithe agus folláine na ndaoine a fheabhsú ar mhaithe le geilleagar athléimneach, cothrom, cuimsitheach, iomaíoch agus slán i bhfad na haimsire a bhaint amach i ndáil le hathchóirithe agus infheistíochtaí uaillmhianacha a chur chun feidhme;

6. ag tabhairt aird chuí ar thionchar suntasach ionstraim NGEU faoi mar a mheas an Coimisiún, BCE agus CAI é, go háirithe le méadú ar OTI suas le 1,5 pointe céatadáin níos airde ná mar a bheadh gan infheistíocht ó NGEU, nuair a chuirtear chun feidhme go héifeachtach é;

7. ag tabhairt dá haire, ina theannta sin, go dtuarann an Coimisiún go ndéanfar 24 % de na bearta tacaíochta téarnaimh iomlána a mhaoiniú le deontais RRF in 2022; ag leagan béim ar na héifeachtaí dearfacha iarmharta maicreacnamaíocha agus ar an acmhainneacht a bhaineann le hathchóirithe agus le hinfheistíocht atá dírithe go maith; á chur i bhfios go leanfaidh deontais RRF de thacaíocht shuntasach fhioscach a chur ar fáil do na Ballstáit agus, ar an gcaoi sin, gur féidir leo cur ar a gcumas athchóirithe struchtúracha agus infheistíochtaí a bhfuil éifeachtaí fadtéarmacha acu ar théarnamh agus ar athléimneacht a ngeilleagar agus a sochaithe a shaothrú; á iarraidh ar na Ballstáit an leas is fearr is féidir a bhaint as an deis sin;

8. á chur i bhfios go gcabhródh cur chun feidhme rathúil agus trédhearcach RRF le geilleagair agus sochaithe AE a dhéanamh níos inbhuanaithe, níos cuimsithí agus níos athléimní, níos iomaíche san fhadtéarma, níos uathrialaithí ó thaobh straitéise de agus níos ullmhaithe do dhúshláin atá ann faoi láthair agus atá ag teacht chun cinn; á chur i bhfáth go gcothóidh cur chun feidhme rathúil na gClár Náisiúnta um Athchóiriú cóineasú eacnamaíoch agus sóisialta agus comhtháthú críochach, agus go laghdófar éagothromaíochtaí sóisialta;

9. á chreidiúint go bhfuil sé ríthábhachtach go ndéanfaidh na Ballstáit na hathchóirithe agus na hinfheistíochtaí a comhaontaíodh a chur chun feidhme go críochnúil agus go tráthúil chun go mbainfidh RRF a chuid cuspóirí ginearálta amach agus go dtacóidh sé le AE droim láimhe a thabhairt don ghéarchéim, agus chun an tionchar fadtéarmach ar gheilleagar agus ar shochaí AE a uasmhéadú; á athdhearbhú gur sásra feidhmíochtbhunaithe é an RRF, sásra nach ndéantar cistiú a íoc tríd ach amháin nuair a chuirtear garspriocanna agus spriocanna gaolmhara a bhaineann le bearta i gcrích; á mheabhrú go bhfuil rannpháirtíocht na n-údarás áitiúil, réigiúnach agus náisiúnta agus na n-údarás sin atá freagrach as na beartais sin a fhorbairt ríthábhachtach chun go mbeidh rath ar RRF, mar a luaitear in Airteagal 28 de Rialachán RRF;

10. ag tabhairt rabhadh nach maolóidh RRF tionchar sóisialta agus eacnamaíoch na géarchéime ach amháin má ionsúitear agus má chaitear cistí go héifeachtach, ionas go sroichfidh siad an fíorgheilleagar agus daoine; á iarraidh ar na Ballstáit na cinntí iomchuí a dhéanamh maidir le struchtúir riaracháin agus acmhainní daonna atá tiomnaithe do chaiteachas tráthúil chistí RRF a áirithiú;

11. á chur i bhfios go láidir gur leagadh béim leis an bpaindéim ar an ngá atá le neamhspleáchas straitéiseach an Aontais a mhéadú i bpríomhshlabhraí soláthair agus i bpríomhbhonneagair agus i seirbhísí ríthábhachtacha; ag tabhairt dá haire gur cheart go gcuideodh infheistíochtaí RRF san aistriú glas agus sa chlaochlú digiteach le huathriail straitéiseach agus neamhspleáchas straitéiseach AE a mhéadú, go háirithe chun a spleáchas ar bhreoslaí iontaise allmhairithe a laghdú; ag tabhairt dá haire go bhfuiltear ag súil, de réir an Choimisiúin, go gcuirfidh RRF borradh mór faoi chur chun feidhme straitéis tionsclaíochta AE agus ar an gcaoi sin go ndéanfar tuilleadh forbartha ar thionscail AE;

12. ag cur béim ar an bhfíoras gur cheart go nginfí breisluach AE leis na pacáistí d’athchóirithe agus d’infheistíochtaí, go háirithe na cinn a chuireann leis an bhfás faoi RRF; ag tabhairt dá haire, dar leis an gCoimisiún, go bhfuil éifeachtaí OTI ar fud an Aontais thart ar aon trian níos mó nuair a thugtar cuntas sainráite ar éifeachtaí iarmharta ó bhearta tíre aonair; ag cur béim ar an bhfíoras gur cheart, leis na pacáistí d’athchóirithe agus d’infheistíochtaí faoi RRF, cur le cur chun feidhme Cholún Eorpach na gCeart Sóisialta agus tosaíochtaí an Chomhaontaithe Ghlais don Eoraip agus an Chláir Oibre Dhigitigh, agus le cur chun cinn agus príomhshruthú an chomhionannais inscne agus comhdheiseanna do chách;

13. á iarraidh ar an gCoimisiún a mheas arbh ann do dhúbláil neamhriachtanach d’infheistíochtaí sna Cláir Náisiúnta um Athchóiriú sna Ballstáit chomharsanachta agus cúnamh a thabhairt do na Ballstáit forluí neamhriachtanach a sheachaint;

14. á chur in iúl gur saoth léi gurb iad mná ( 16 ) , leanaí ( 17 ) , daoine óga, daoine scothaosta agus grúpaí leochaileacha is mó a bhí buailte ag géarchéim COVID-19; á mheabhrú gur gá cuimsitheacht a áirithiú ionas nach bhfágfaidh an AE aon duine ar gcúl, agus go rachaidh sé i ngleic le hiarmhairtí socheacnamaíocha inscne-shonracha ar a chonair i dtreo an téarnaimh, agus nach bhfuil aghaidh á tabhairt ag na NRRPanna ar roinnt iarmhairtí inscne-shonracha na géarchéime; á chur in iúl gur díol sásaimh di feabhas a chur ar inrochtaineacht agus ar cháilíocht na saoráidí cúraim, ach ag cáineadh go bhfuil siad rótheoranta i gcónaí;

15. á athdhearbhú a thábhachtaí atá na sé cholún chun struchtúr a chur ar fáil do na Ballstáit chun athchóirithe agus infheistíochtaí a mholadh agus a chur chun feidhme lena dtugtar aghaidh ar na haistrithe glasa agus digiteacha, ar an ngeilleagar, ar tháirgiúlacht agus iomaíochas, ar chomhtháthú sóisialta agus críochach, ar shláinte agus ar athléimneacht institiúideach, agus ar bhearta do leanaí agus do dhaoine óga; á thabhairt chun suntais go gceanglaítear ar na Ballstáit uile le Rialachán RRF bearta lena dtugtar aghaidh ar na colúin uile a áireamh ina bpleananna téarnaimh agus athléimneachta náisiúnta; á chur in iúl gur saoth léi nár roghnaigh na Ballstáit uile struchtúr na gcolún a urramú, struchtúr a cheadódh faireachán níos éasca a dhéanamh air;

Gnéithe maoiniúcháin RRF

16. ag tabhairt dá haire gur iarr na Ballstáit EUR 331,7 billiún ar an iomlán de dheontais as an EUR 338 mbilliún atá ar fáil sna 26 NRRP a cuireadh isteach go dtí seo; ag tabhairt dá haire, thairis sin, nár iarr na Ballstáit uile, ina gcuid NRRPanna reatha, méid iomlán na ndeontas atá ar fáil dóibh amhail dá dtagraítear in Airteagal 11 de Rialachán RRF;

17. á chur in iúl gur ábhar imní di, áfach, nár iarr ach seacht mBallstát iasachtaí arb ionann iad agus EUR 166 bhilliún ar an iomlán as an EUR 385,8 billiún atá ar fáil le haghaidh iasachtaí, rud a fhágann go bhfuil méid suntasach ar fáil i gcás ina mbeadh iasachtaí de dhíth ar na Ballstáit ag céim níos déanaí; á chur in iúl go bhfuil sí an-ghafa leis an bhfíoras go bhféadfadh deiseanna caillte a bheith mar thoradh ar ús teoranta i gcomhpháirt na hiasachta agus cosc a chur ar RRF a lánacmhainneacht a bhaint amach; á chur i bhfios go láidir, i gcás inar mian leis na Ballstáit sin ar formheasadh a NRRPanna cheana iasachtaí a iarraidh, go n-éileoidh sé NRRP lena mbaineann a leasú, i gcás inarb ábhartha, leis an tsraith bhreise d’athchóirithe agus d’infheistíochtaí, de gharspriocanna agus de spriocanna, gan bearta a chur ar ais atá curtha chun feidhme cheana; ag spreagadh na mBallstát leas iomlán a bhaint as acmhainneacht RRF, lena n-áirítear iasachtaí, chun dul i ngleic le héifeachtaí na paindéime agus leis na dúshláin atá ag teacht chun cinn;

18. á chur de chúram ar an gCoimisiún anailís a dhéanamh ar na cúiseanna nár iarr na Ballstáit iasachtaí a fhreagraíonn dá leithdháileadh iomlán, rud a d’fhéadfadh cosc a chur ar RRF a lánacmhainneacht a bhaint amach; á mheabhrú go bhféadfaidh Ballstát tacaíocht iasachta a iarraidh tráth tíolactha plean téarnaimh agus athléimneachta nó tráth eile go dtí an 31 Lúnasa 2023, de réir Rialachán RRF atá i bhfeidhm;

19. á mheabhrú go gcuireann cúinsí oibiachtúla, faoi Airteagal 21 den Rialachán RRF, ar chumas Ballstáit iarraidh réasúnaithe a dhéanamh ar an gCoimisiún togra a dhéanamh chun an plean formheasta a leasú nó plean eile a chur ina ionad; á mheabhrú, má mheasann an Coimisiún go dtugann na cúiseanna atá curtha chun cinn ag an mBallstát údar maith le leasú ar an gClár Náisiúnta um Athchóiriú, go ndéanfaidh sé measúnú ar an gClár Náisiúnta um Athchóiriú leasaithe i gcomhréir le hAirteagal 19 agus go gcuirfidh sé togra ar aghaidh le haghaidh cinneadh cur chun feidhme ón gComhairle i gcomhréir le hAirteagal 20 den Rialachán; á mheabhrú go n-áirítear leis an iarraidh sin ar leasú nós imeachta measúnaithe agus formheasa atá comhionann leis an gcéad nós imeachta measúnaithe agus formheasa, á iarraidh ar na Ballstáit a chur san áireamh go cúramach go bhfuil baol ann go gcuirfí moill ar chur chun feidhme na NRRPanna ina n-iomláine; á thabhairt dá haire nár iarr aon Bhallstát go dtí seo an plean formheasta a leasú ná ionad an phlean fhormheasta a chur ina ionad; ag spreagadh na mBallstát leas a bhaint as Airteagal 21 i Rialachán RRF, agus ag tabhairt dá haire go bhféadfadh iarrataí na mBallstát NRRPanna a thabhairt cothrom le dáta mar thoradh ar an méadú féideartha ar chostais na NRRPanna de bharr an bhoilscithe shuntasaigh;

20. ag tabhairt dá haire go bhfuil sé tuartha faoi láthair go mbeidh forbairt OTI na mBallstát éagsúil le réamhaisnéis fhómhar 2020 an Choimisiúin, rud a fhágfaidh go mbeidh na hathruithe a bhfuiltear ag súil leo sna méideanna deontais a bheidh ar fáil do na Ballstáit don dara fuinneog cistiúcháin 30 % de RRF; á chur i bhfios go bhféadfadh sé go mbeadh gá le leasuithe ar NRRPanna de bharr athruithe suntasacha i sciar an deontais leithdháilte;

21. á chur i bhfios go n-urramófar leis an tacaíocht ón RRF prionsabal na breisíochta dá dtagraítear in Airteagal 9 de Rialachán RRF; á chur in iúl go bhfuil sí ag tnúth le sonraí níos mionsonraithe agus níos imdhealaithe lena bhféadfar tuiscint níos fearr a fháil ar na tionchair bhreiseachta a bheidh ag RRF; ag tathant ar na Ballstáit faisnéis mhionsonraithe, thrédhearcach agus thráthúil a chur ar fáil don Choimisiún chun a áirithiú go ndéanfar tuairisciú éifeachtach ar thionchar RRF; á dhearbhú a thábhachtaí atá an Scórchlár don Téarnamh agus don Athléimneacht maidir le faisnéis bhunúsach a sholáthar do shaoránaigh maidir leis an dul chun cinn foriomlán i gcur chun feidhme na RRPanna; á iarraidh ar an gCoimisiún an leibhéal trédhearcachta agus léirshamhlaithe sonraí sa Scórchlár a mhéadú, agus tuairisciú níos mionsonraithe a dhéanamh, ag díriú ar tháscairí toraidh agus tionchair seachas ar aschur, chomh maith le hanailís cháilíochtúil ar na hathchóirithe agus na hinfheistíochtaí atá beartaithe a áirithiú;

22. á thabhairt dá haire nár síníodh ach 12 cheann de shocruithe oibríochtúla idir an Coimisiún agus na Ballstáit faoi lár mhí an Mheithimh 2022; á iarraidh ar an gCoimisiún agus ar na Ballstáit socruithe oibríochtúla a shíniú a luaithe is féidir agus á iarraidh ar an gCoimisiún na socruithe sin a chur in iúl don Pharlaimint; ag tathant, sa bhreis air sin, ar na Ballstáit uile a gcuid socruithe oibríochtúla, a gcomhaontuithe maoinithe agus a gcomhaontuithe iasachta a fhoilsiú go tráthúil, chun trédhearcacht níos fearr a áirithiú agus cuntasacht a atreisiú;

23. ag tabhairt faoi deara go bhfuair 21 Bhallstát réamh-mhaoiniú suas le 13 % dá leithdháileadh iomlán, nár iarr Ballstát amháin réamh-mhaoiniú agus gur iarr 7 mBallstát go dtí seo céadíocaíochtaí ó RRF, fad is gur iarr Ballstát amháin an dara híocaíocht;

24. á athdhearbhú nár cheart go gcuirfeadh moilleanna ar chur chun feidhme na Saoráide agus na NRRPanna moill ar an bpróiseas téarnaimh tar éis na paindéime ná nár cheart go laghdófaí athléimneacht an Aontais;

25. á mheabhrú go bhforáiltear le Rialachán RRF go bhféadfaí bearta a chur san áireamh sna Cláir Náisiúnta um Athchóiriú a tosaíodh ón 1 Feabhra 2020 ar aghaidh agus gur bhain roinnt Ballstát leas as an bhféidearthacht sin;

26. á chur in iúl gur geal léi an t-idirphlé luath idir an Coimisiún agus na Ballstáit agus iarrataí ar íocaíocht á n-ullmhú agus go bhfuil an Coimisiún ullamh measúnú a dhéanamh ar iarratais ar íocaíocht; á spreagadh leanúint de mheasúnú críochnúil a dhéanamh féachaint an gcomhlíontar garspriocanna agus spriocanna, ar bhealach tráthúil, chun dul i gcomhairle le saineolaithe ábhartha i gcás inar gá; ag tathant ar an gCoimisiún a áirithiú go n-úsáidfear íocaíochtaí go gasta agus go ndéanfar dlúthfhaireachán ar chur chun feidhme na n-athchóirithe agus na n-infheistíochtaí;

27. á mheabhrú gur gá dul ar aghaidh go pras le bascaed d’acmhainní dílse nua a thabhairt isteach chun aisíocaíocht ionstraim NGEU agus go háirithe RRF a chumhdach ina iomláine, faoi 2058 ar a dhéanaí, i gcomhréir leis an treochlár a leagtar amach sa chomhaontú idirinstitiúideach a thug an Pharlaimint, an Chomhairle agus an Coimisiún chun críche i mí na Nollag 2020; ag cur sonrú in eisiúint “Bannaí Glasa Eorpacha” chun an sciar den chaiteachas is ábhartha don aeráid sa RRF a mhaoiniú; á thabhairt dá haire go ndearnadh na chéad tairiscintí de bhannaí glasa ón gCoimisiún a ró-shuibscríobh den chuid is mó;

Ról RRF maidir le hiarmhairtí ionradh na Rúise ar an Úcráin a mhaolú

28. ag leagan béim ar an ngá atá ann feabhas a chur ar rannchuidiú ionstraimí cistiúcháin AE, go háirithe an RRF, chun dul i ngleic leis na dúshláin atá ann faoi láthair, lena n-áirítear na dúshláin sin arb iad ionsaí míleata agus ionradh na hÚcráine nach bhfuil údar leo is cúis leo;

29. á chur in iúl gur cúis imní di an t-ionsaí sin i gcoinne na hÚcráine agus na smachtbhannaí a bhfuil bonn cirt leo atá glactha ag AE mar fhreagairt i gcoinne na Rúise agus go mbeidh tionchar tromchúiseach ag an mBealarúis ar straitéis téarnaimh agus athléimneachta eacnamaíoch agus shóisialta an Aontais; ag tabhairt dá haire go bhfuil tionchar ilchineálach acu ar na Ballstáit; á chur in iúl gur cúis imní di éifeachtaí míchothroma ar gheilleagar AE, na hiarmhairtí eacnamaíocha agus sóisialta a bhaineann leis sin agus fiú an neamhionannas sóisialta atá ag méadú tuilleadh, go háirithe mar gheall ar phraghsanna méadaithe fuinnimh agus bia; ag cur béim ar an bhfíoras go bhféadfadh athrú diúltach a bheith mar thoradh ar an mboilsciú maidir leis an toradh a bhfuiltear ag dréim leis ar RRF agus costais mheasta NRRPanna na mBallstát; á chur in iúl go bhfuil sí ag dréim leis go leanfar de dhiongbháilteacht, d’aontacht agus de luas fhreagairt AE ar an ngéarchéim nua seo;

30. á chur i bhfáth, uair amháin eile, gur iarr sí tuilleadh smachtbhannaí lena n-áirítear trádbhac iomlán agus láithreach ar allmhairí fuinnimh éagsúla de chuid na Rúise agus tréigean an bhonneagair lena mbaineann i gcomhréir le rún uaithi an 7 Aibreán 2022, agus plean chun leanúint de shlándáil sholáthar fuinnimh AE a áirithiú, lena n-éileofar inter alia athchalabrú ar bheartas fuinnimh na hEorpa, agus aird á tabhairt ar leibhéil éagsúla spleáchais fuinnimh ar allmhairí breosla iontaise na Rúise ar fud na mBallstát;

31. á chur in iúl gur cúis imní di go bhfuil tionchar mór ag an staid reatha san Úcráin ar phraghsanna fuinnimh agus ag cur béim ar an bhfíoras gur gá neamhspleáchas agus slándáil fuinnimh a neartú, foinsí fuinnimh a éagsúlú, lena n-áirítear trí fhoinsí fuinnimh AE, agus dlús a chur leis an aistriú fuinnimh; ag leagan béim ar an ról atá ag RRF i gcur i bhfeidhm RePowerEU agus á chur i bhfios go láidir go bhféadfaí na hiasachtaí atá ar fáil faoi RRF a úsáid cuid mhaith chun tionscnamh RePowerEU a fhorlíonadh agus chun infheistíochtaí san aistriú fuinnimh a chur chun cinn, lena n-áirítear fuinneamh glan a fhorbairt; á chur in iúl go bhfuil sí ag dréim leis go gcuirfidh RRF go mór, dá bhrí sin, le ceannasacht fuinnimh AE trí éifeachtúlacht fuinnimh, trí éagsúlú agus trí infheistíochtaí san aistriú cóir agus glas;

32. á chur in iúl gur geal léi, ina leith sin, na bearta éagsúla sna NRRPanna arb é is aidhm dóibh feabhas a chur ar an aistriú fuinnimh agus ar an tslándáil fuinnimh agus bearta lena bhfeabhsaítear neamhspleáchas straitéiseach, spleáchas na mBallstát ar fhuinneamh breosla iontaise allmhairithe a laghdú, agus dlús a chur le héagsúlú foinsí fuinnimh, le héifeachtúlacht fuinnimh agus le fuinneamh glan a fhorbairt; á thabhairt chun suntais gur cheart tionscadail trasteorann, feabhsú idirnascadh na ngréasán fuinnimh Eorpach agus sioncrónú iomlán na n-eangach cumhachta ar fud an Aontais a chur chun cinn chun sineirgí agus comhar idir tíortha an Aontais a fheabhsú agus chun ábhair imní agus tosaíochtaí coiteanna a léiriú;

33. ag cur sonrú sa togra ón gCoimisiún chun Rialachán RRF a leasú i gcomhthéacs thionscnamh REPowerEU agus á chur in iúl a thiomanta atá sé a sheasamh maidir leis an togra a ghlacadh gan mhoill; ag tathant ar na Ballstáit, i gcás nach bhfuil sé ar intinn acu leas a bhaint as méid iomlán leithdháileadh uasta a n-iasachtaí RRF, an Coimisiún a chur ar an eolas go hoifigiúil; á chur in iúl gur díol sásaimh di, sa chomhthéacs seo, an togra chun dreasacht a thabhairt don úsáid is fearr is féidir a bhaint as na hiasachtaí atá ar fáil faoi RRF, lena n-áirítear trína mholadh go ndéanfaí iasachtaí a leithdháileadh ar Bhallstáit eile a bhfuil dúshláin bhreise rompu mar thoradh ar ionradh na Rúise ar an Úcráin agus trí cheadú do na Ballstáit iasachtaí níos airde ná 6,8 % dá n-ollioncam náisiúnta (OIN) a iarraidh ar Bhallstáit eile a bhfuil dúshláin bhreise rompu mar thoradh ar ionradh na Rúise agus iarmhairtí sriantacha an Aontais i gcoinne na Rúise agus na Bealarúise a mhaolú;

34. ag aithint an ghá atá le bearta chun cabhrú le dídeanaithe ón Úcráin, go háirithe maidir le cóiríocht, cúram sóisialta agus cúram leanaí, oideachas, cúram sláinte agus tithíocht, lena gcabhrófar lena staid shocheacnamaíoch a mhaolú; á chur i bhfáth, dá bhrí sin, nach mór leibhéal méadaithe infheistíochta a áirithiú i ndáil leis an méid sin;

Pleananna náisiúnta téarnaimh agus athléimneachta (NRRPanna)

35. á chur in iúl gur geal léi gur formheasadh 24 NRRP agus á thabhairt faoi deara, amhail ó mhí an Mheithimh 2022, nár chuir Ballstát amháin a NRRP ar aghaidh; á thabhairt faoi deara, thairis sin, go bhfuil NRRP amháin ar feitheamh measúnú ón gCoimisiún. ag tathant ar an tír ag a bhfuil NRRP páirt a ghlacadh i bplé cuiditheach leis an gCoimisiún chun go mbeidh an plean réidh lena fhormheas gan a thuilleadh moille; á iarraidh ar an gCoimisiún Rialachán RRF a chur i bhfeidhm go dícheallach chun a áirithiú go gcomhlíonfar an 11 chritéar measúnaithe a leagtar amach sa Rialachán, agus measúnú á dhéanamh ar na pleananna atá fágtha;

36. ag tabhairt dá haire gur thángthas ar an gconclúid i measúnuithe an Choimisiúin go dtugtar aghaidh sna NRRPanna formheasta go léir ar na sé cholún den RRF agus go gcomhlíontar leo go sásúil na critéir mheasúnaithe uile a leagtar amach i Rialachán RRF agus gur pacáiste cothromaithe athchóirithe agus infheistíochtaí atá ann; á mheas go bhféadfadh na Ballstáit a NRRPanna a ailíniú níos fearr le sé cholún RRF agus le ceanglais Rialachán RRF;

37. ag meabhrú don Choimisiún gur réamhriachtanais iad comhlíonadh an smachta reachta agus Airteagal 2 CFAE chun rochtain a fháil ar an gciste agus go bhfuil sásra coinníollachta an smachta reachta infheidhme go hiomlán maidir le RRF; á iarraidh ar an gCoimisiún staonadh ó dhréacht-NRRP na hUngáire a fhormheas a fhad is a mhairfidh imní maidir leis an smacht reachta a urramú, neamhspleáchas na mbreithiúna agus maidir le calaois, coinbhleachtaí leasa agus éilliú a chosc, a bhrath agus a chomhrac; á áitiú gur réamhchoinníollacha iad na garspriocanna agus na spriocanna a bhaineann le leasanna airgeadais an Aontais a chosaint, córas rialaithe leordhóthanach a bhunú, neamhspleáchas na mbreithiúna agus calaois, coinbhleachtaí leasa agus éilliú a chosc agus a bhrath agus an comhrac ina coinne agus nach mór iad a chomhlíonadh sula dtíolacfar an chéad iarraidh íocaíochta agus á mheabhrú nach féidir aon íocaíocht faoi RRF a dhéanamh sula gcomhlíonfar iad; á mheabhrú do na Ballstáit go ndéantar difear tromchúiseach do chumas na n-údarás áitiúil agus réigiúnach dul i ngleic ar bhealach leordhóthanach le tionchar na paindéime ar a bpobail, ar a ngnólachtaí agus ar a saoránaigh mar gheall ar mhainneachtain forálacha Rialachán RRF a chomhlíonadh go hiomlán mar aon leis na moilleanna ina dhiaidh sin i bhformheas na NRRPanna agus go bhféadfadh sé go dtiocfadh meath fadtéarmach ar an staid eacnamaíoch áitiúil agus réigiúnach mar thoradh air sin; á chur in iúl gur saoth léi, de bharr ghníomhaíochtaí rialtais na Polainne agus na hUngáire, nár shroich cistiú RRF muintir agus réigiúin na Polainne agus na hUngáire go fóill;

38. á mheabhrú nár cheart aon tionscadal a mhaoiniú faoi RRF má tá sé ag teacht salach ar luachanna an Aontais a chumhdaítear in Airteagal 2 den CAE; ag tathant ar an gCoimisiún faireachán an-chúramach a dhéanamh ar na rioscaí do leasanna airgeadais AE agus RRF á chur chun feidhme agus ar aon sárú nó ar aon sárú a d’fhéadfadh a bheith ann ar phrionsabail an smachta reachta agus beart a dhéanamh láithreach dá bhféadfaí dochar a dhéanamh do leasanna airgeadais AE; á iarraidh ar an gCoimisiún, dá bhrí sin, i gcomhréir leis an Rialachán maidir le Coinníollacht an Smachta Reachta, a bheith an-dian ar na Ballstáit maidir le cosaint leasanna airgeadais an Aontais a chomhlíonadh, mar a chumhdaítear in Airteagal 22 den Rialachán sin;

39. á mheabhrú, ina theannta sin, go ndéanfar meastóireacht leanúnach ar urramú an smachta reachta agus ar bhainistíocht fhónta airgeadais chistí AE ar feadh shaolré RRF agus nach mór don Choimisiún staonadh ó chistiú a eisíoc agus, i gcás inarb infheidhme, cistí a ghnóthú, i gcás nach gcomhlíontar na coinníollacha sin a thuilleadh;

40. ag tabhairt dá haire go luaitear sa mheasúnú ón gCoimisiún go bhfuiltear ag súil maidir le gach NRRP formheasta go mbainfear amach sprioc ghlas 37 % ar a laghad a leagtar amach i Rialachán RRF agus go sroichfidh caiteachas foriomlán aeráide na NRRPanna formheasta beagnach 50 % nó EUR 220 billiún; á chur i bhfios, áfach, go n-aithnítear le hathbhreithnithe seachtracha ar an gcaiteachas figiúirí níos ísle maidir le caiteachas glas; á thabhairt chun suntais, maidir leis sin, gur cheart na garspriocanna agus na spriocanna a bhaineann le bearta a bhaineann leis an aeráid a shainiú ar bhealach lena n-áiritheofar go mbeidh na bearta a chuirfear chun feidhme mar thacaíocht don aeráid mar a fógraíodh; á chur i bhfios go láidir gur cheart go gcuideodh na NRRPanna leis an aistriú glas, lena n-áirítear an bhithéagsúlacht; ag cur sonrú sna hábhair imní atá ann faoi láthair i dtaobh an gcuireann na bearta ábhartha uile go héifeachtach leis na cuspóirí a bhaint amach;

41. á mheabhrú gur gá do NRRPanna a bheith comhsheasmhach leis na pleananna náisiúnta fuinnimh agus aeráide (NECPanna) agus leis na nuashonruithe orthu faoi Rialachán (AE) 2018/1999 ( 18 ) ; á iarraidh ar an gCoimisiún measúnú a dhéanamh ar rannchuidiú na n-infheistíochtaí atá curtha i leataobh don aistriú glas faoi na Cláir Náisiúnta um Athchóiriú chun na spriocanna nua aeráide agus fuinnimh do 2030 a leagtar amach sna NECPanna athbhreithnithe faoi seach a bhaint amach;

42. á mheabhrú gur cheart do RRF cur le príomhshruthú ghníomhaíocht na bithéagsúlachta i mbeartais an Aontais; ag tabhairt dá haire go gcuireann roinnt NRRPanna leis an mbithéagsúlacht ach go n-áitíonn sígo bhféadfadh na Ballstáit leas níos mó a bhaint as RRF chun an bhithéagsúlacht a fheabhsú;

43. ag tabhairt rabhadh i gcoinne an bhaoil a bhaineann le “glas-snas” i gcur chun feidhme NRRPanna, go háirithe i ndáil le roinnt beart a bhfuil clib orthu mar rannchuidiú le ceanglais caiteachais ghlais, lena n-áirítear na bearta sin maidir le hathchóiriú foirgnimh atá tíosach ar fhuinneamh;

44. ag tabhairt dá haire go bhfuil súil maidir le gach NRRP formheasta go mbainfear amach sprioc dhigiteach 20 % ar a laghad a leagtar amach i Rialachán RRF, cé go bhfuil níos mó ná leath dá gcistí RRF leithdháilte ag roinnt Ballstát ar bhearta a cháilíonn don sprioc digiteach, agus go sroichfidh caiteachas digiteach foriomlán na NRRPanna beagnach 29 % nó EUR 130 billiún; á chur in iúl gur geal léi go ndírítear go láidir in NRRPanna ar thacú le FBManna agus digitiú na seirbhísí poiblí, lena n-áirítear earnáil na sláinte, agus scileanna digiteacha, digitiú gnó, nascacht, taighde agus forbairt dhigiteach agus ardteicneolaíochtaí; ag tabhairt dá haire gur áirigh dhá thrian de na Ballstáit féinmheasúnú slándála le haghaidh infheistíochtaí in acmhainní digiteacha agus nascacht ina gcuid NRRPanna;

45. ag meabhrú don Choimisiún agus do na Ballstáit gur cheart, de réir Rialachán RRF, go n-urramódh infheistíochtaí i dteicneolaíochtaí digiteacha prionsabail na hidir-inoibritheachta, na héifeachtúlachta fuinnimh agus na cosanta sonraí pearsanta, gur cheart go mbeadh FBManna agus gnólachtaí nuathionscanta in ann a bheith rannpháirteach, agus gur cheart dóibh úsáid réiteach foinse oscailte a chur chun cinn; á chur i bhfáth nach mór glaonna soláthair dhigitigh a dhearadh go cúramach, go háirithe chun rochtain ar infheistíocht phoiblí ábhartha a áirithiú do FBManna;

46. ag tabhairt dá haire go bhfuil tograí infheistíochta i roinnt NRRPanna do nascacht 5G; á mheabhrú gur cheart do na Ballstáit comhleanúnachas agus comhlántacht a áirithiú maidir le nascacht 5G, leathanbhanda soghluaiste agus bonneagar soghluaiste a imlonnú i ngach réimse ionas nach bhfágfar aon duine ar gcúl;

47. á chur i bhfáth a thábhachtaí atá sé go dtiomnófar sna NRRPanna beagnach 50 % den chaiteachas iomlán nó EUR 203 bhilliún do bhearta chun tairbhe dhea-fheidhmiú an mhargaidh aonair, chun feabhas a chur ar an timpeallacht ghnó agus chun infheistíochtaí príobháideacha a chur chun cinn; á athdhearbhú a thábhachtaí atá an earnáil phríobháideach i gcur chun feidhme rathúil RRF; ag tathant ar na Ballstáit infheistíochtaí príobháideacha a éascú i ndáil le tionscadail arna gcistiú ag RRF trí na bacainní uile nach bhfuil gá leo a chuirfeadh cosc ar FBManna rochtain a fháil ar chistiú ábhartha RRF a bhaint, agus chuige sin, á iarraidh ar an gCoimisiún anailís mhionsonraithe a chur ar fáil maidir leis an rochtain atá ag an earnáil phríobháideach ar chistiú RRF; á iarraidh ar na Ballstáit na NRRPanna a chur chun feidhme de réir sceidil thrédhearcach chun go mbeidh an earnáil phríobháideach in ann a ngníomhaíochtaí agus a dtionscadail a phleanáil i gcomhréir leis na bearta ábhartha;

48. ag tabhairt dá haire go measann an Coimisiún go bhfuil thart ar 20 % de na deontais agus na hiasachtaí atá á n-iarraidh i gcaiteachas sóisialta sna NRRPanna; ag tabhairt faoi deara go ndíríonn an caiteachas sin ar dhreasachtaí fostaíochta do ghrúpaí sonracha faoi mhíbhuntáiste, ar athchóirithe ar reachtaíocht maidir le cosaint fostaíochta agus ar rialáil conarthaí saothair; á mheabhrú go raibh iarmhairtí sóisialta na paindéime i bhfad níos mó agus go raibh ualach míchothrom agus díréireach orthu ar ioncam níos ísle agus ar ghrúpaí leochaileacha agus ag an am céanna an gá atá le seirbhísí poiblí a threisiú; á chur in iúl gur oth léi go raibh na bearta infheistíochta sóisialta teoranta go leor don bhonneagar sóisialta agus nach bhfuil bearta chun seirbhísí cúraim chuí agus bearta tacaíochta sealadacha a fhorbairt ach i gcuid de na NRRPanna;

49. ag tacú le haidhm an Choimisiúin, trí RRF, margadh saothair níos athléimní agus níos cuimsithí a thógáil, agus í á thabhairt dá haire gur cheart go gcuirfeadh bearta ábhartha fostaíocht ar ardchaighdeán chun cinn;

50. á chur i bhfios fios go dtugann na NRRPanna formheasta uile aghaidh go dtí seo ar dhúshláin shóisialta agus fostaíochta, lena n-áirítear trí bhearta chun rannpháirtíocht i margadh an tsaothair a fheabhsú, uasoiliúint agus athoiliúint a chur chun cinn, agus institiúidí agus seirbhísí mhargadh an tsaothair a nuachóiriú, chomh maith le córais cosanta sóisialta agus cúraim sláinte; á chur in iúl gur oth léi go bhfuil roinnt Ballstát chun deiridh maidir leis an ngné shóisialta dá gcuid pleananna a neartú;

51. á chur i bhfios go láidir a thábhachtaí atá athchóirithe agus infheistíochtaí i sláinte, athléimneacht eacnamaíoch, shóisialta agus institiúideach chun ullmhacht i gcomhair géarchéimeanna agus cumas freagartha géarchéime a mhéadú, arb ionann iad agus níos mó ná 17 % de leithdháiltí iomlána NRRP, arb é atá ann EUR 76 bhilliún; á thabhairt chun suntais, de réir an Choimisiúin, faoi cholún RRF sin, nach mór do na Ballstáit 789 mbeart a chur chun feidhme a bhaineann le 1,900 garsprioc agus sprioc; ag cur béim ar an bhfíoras go bhfuil sé léirithe ag COVID-19 a thábhachtaí atá sé feabhas a chur ar athléimneacht na n-institiúidí poiblí i gcoinne suaití;

52. ag tabhairt dá haire go mbeartaítear le NRRPanna formheasta caiteachas EUR 37 bhilliún ar bhearta a bhaineann le cúram sláinte, arb ionann é agus 8 % de chaiteachas iomlán an Chláir Náisiúnta um Athchóiriú; á thabhairt faoi deara go bhfuil an rannchuidiú is airde curtha i leataobh chun an bonneagar ospidéil a athchóiriú agus a mhéadú, agus go neartófar ina dhiaidh sin, an cúram príomhúil agus an cosc, an t-aistriú digiteach i gcúram sláinte agus sa chúram fadtéarmach. ag dréim leis go gcuirfidh na bearta sin a bhaineann le cúram sláinte le hacmhainneacht agus le hathléimneacht na gcóras cúraim sláinte agus lena n-ullmhacht do ghéarchéimeanna amach anseo; á chur in iúl gur ábhar imní di nár chuir go leor Ballstát bearta leordhóthanacha san áireamh chun cúram sláinte meabhrach a dhéanamh inrochtana agus inacmhainne do gach aoisghrúpa, agus á chur i bhfáth gur cheart go mbeadh an mheabhairshláinte ina dlúthchuid de théarnamh socheacnamaíoch an Aontais ón bpaindéim agus ó thosaíocht sláinte ceirde; á chur in iúl gur cúis imní di nach raibh bearta leordhóthanacha san áireamh i roinnt Ballstát chun dul i ngleic le dúshláin atá ann le fada a bhaineann le cúram sláinte poiblí;

53. ag tabhairt dá haire gur cuid shuntasach de mhórchuid NRRPanna atá i nuachóiriú an riaracháin phoiblí, agus go bhfuiltear ag dréim le hinfheistíocht de thart ar EUR 1,8 billiún chun an riarachán poiblí a fheabhsú; á chur i bhfáth go bhféadfadh NRRPanna cur le cumas na riarachán poiblí cistí Eorpacha a bhainistiú go héifeachtach ar an leibhéal náisiúnta, réigiúnach agus áitiúil; á chur i bhfios go láidir go dtéann tairbhí na n-athchóirithe thar na costais a bhaineann leo, rud ba cheart a bheith ina chúis le dea-thionchar nithiúil do na saoránaigh;

54. ag tabhairt dá haire go mbeartaítear le NRRPanna formheasta caiteachas atá tiomnaithe do leanaí agus do dhaoine óga, lena n-áirítear oideachas agus cúram na luath-óige, dífhostaíocht i measc na hóige agus scileanna, ar caiteachas é arb ionann é agus thart ar 11,5 % den chaiteachas iomlán ar NRRPanna; ag tabhairt dá haire gurb ionann an tsuim agus an chéad chéim chun a áirithiú go mbeidh bearta comhordaithe atá tiomnaithe don chéad ghlúin eile á gcur chun feidhme i ngach ceann de na 27 mBallstát; á chur in iúl gur ábhar imní di nach léiríonn go leor NRRPanna na huaillmhianta atá leagtha síos ag an Ráthaíocht Eorpach do Leanaí agus nach léiríonn siad ach go páirteach iad siúd atá sa Ráthaíocht atreisithe don Aos Óg; á chur in iúl gur saoth léi gur roghnaigh dhá Bhallstát gan bearta atá dírithe go sonrach ar leanaí agus ar an óige a áireamh ina bpleananna ach gur fearr leo bearta a chur i láthair lena gcothófar scileanna agus scileanna digiteacha do gach saoránach;

55. á thabhairt faoi deara go bhfuil infheistíocht san oideachas digiteach i mbeagnach gach NRRP formheasta, arb ionann é agus thart ar 30 % den chaiteachas iomlán ar an oideachas; á chur in iúl gur geal léi an fócas ar nuachóiriú an bhonneagair oideachais agus an trealaimh oideachais sna Ballstáit;

56. á thabhairt dá haire, de réir an Scórchláir Téarnaimh agus Athléimneachta, gur chuir na Ballstáit 228 mbeart san iomlán chun tosaigh a dhíríonn ar thacaíocht a thabhairt do leanaí agus do dhaoine óga; ag tabhairt dá haire go ndíríonn 74 % de na bearta ar acmhainneacht ghinearálta, ghairmoideachais agus ardoideachais agus oiliúna, chomh maith le hinrochtaineacht, inacmhainneacht, cáilíocht agus cuimsitheacht, lena n-áirítear digitiú agus bonneagar; ag tabhairt dá haire, thairis sin, go ndéileálann 14 % de na bearta le hoideachas agus cúram luath-óige, le luathfhágáil scoile agus le bochtaineacht leanaí; ag tabhairt dá haire go ndíríonn 12 % de na bearta ar dhul i ngleic le dífhostaíocht i measc na hóige trí phoist a chruthú, trí fhostú, trí dhreasachtaí i ndáil le haistriú post agus trí thacaíocht don fhéinfhostaíocht; ag cur béim ar an bhfíoras go bhfuil an Pharlaimint agus na hearnálacha lena mbaineann tar éis a iarraidh arís agus arís eile ar na Ballstáit 2 % ar a laghad de bhuiséad gach plean náisiúnta téarnaimh agus athléimneachta a thiomnú don chultúr agus 10 % don oideachas; ag tabhairt dá haire gur chuir 16 Bhallstát bearta a bhaineann le cultúr san áireamh ina gcuid NRRPanna; á chreidiúint go bhféadfadh na Ballstáit RRF a úsáid níos mó chun tacú leis na hearnálacha sin;

57. á iarraidh ar an gCoimisiún leanúint d’fhaireachán a dhéanamh ar chur chun feidhme na sé cholún agus a áirithiú go gcuirfear gráinneacht sonraí ar fáil i scórchlár RRF; á iarraidh ar an gCoimisiún níos mó modhanna réigiúnacha a éascú chun faireachán a dhéanamh ar chur chun feidhme tríd an scórchlár agus á chur in iúl gur geal léi tionscnaimh faireacháin ar leibhéal AE agus ar an leibhéal náisiúnta lena gcuirtear feabhas ar an bhfaireachán a dhéantar ar chur chun feidhme RRF; á thabhairt dá haire agus é ina dhíol sásaimh di go gcuireann roinnt Ballstát sonraí ar fáil ar an leibhéal réigiúnach agus á iarraidh ar na Ballstáit eile sonraí a chur ar fáil ar an leibhéal réigiúnach;

58. á chur i bhfios go láidir nach ceadmhach leas a bhaint as RRF chun caiteachas buiséadach náisiúnta athfhillteach a ionadú, ach amháin má tá údar cuí leis; ag tabhairt dá haire nár fhormheas an Coimisiún ach NRRPanna chun go gcumhdófaí na costais tosaigh a bhaineann le hathchóirithe a chur ar bun agus a sheoladh; ag meabhrú do na Ballstáit nach mór RRF a chur chun feidhme ar bhealach nach mbaintear an bonn óna bhfreagracht féin as bainistiú an airgeadais phoiblí; á iarraidh ar an gCoimisiún mionsonraí a chur ar fáil maidir leis an measúnú ar chomhlíonadh an phrionsabail chothrománaigh sin agus maidir le haon bhonn cirt a bhaineann leis;

59. ag tabhairt le fios go ndearna an Coimisiún meastóireacht ar an bprionsabal “gan dochar suntasach a dhéanamh” do gach beart i gcomhréir lena threoir theicniúil; á chur i bhfáth nach mór do chur i bhfeidhm na gcritéar “gan dochar suntasach a dhéanamh” mar a forbraíodh sa nóta treorach ón gCoimisiún bearta atá díobhálach don chomhshaol a chosc; á iarraidh ar an gCoimisiún na measúnuithe a tíolacadh “gan dochar suntasach a dhéanamh” a nochtadh agus á chur i bhfáth gur cheart don Choimisiún scrúdú agus faireachán a dhéanamh go cúramach ar urramú iomlán an phrionsabail sin le linn na céime cur chun feidhme; ag tabhairt dá haire go raibh ar roinnt Ballstát bearta áirithe a fheabhsú chun an prionsabal a chomhlíonadh; ag tabhairt dá haire go raibh neamhréireachtaí breise i gceist le comhlíonadh an phrionsabail idir ceanglais an Choimisiúin agus ceanglais an Bhainc Eorpaigh Infheistíochta agus an Chiste Eorpaigh Infheistíochta i gcás na dtíortha a sholáthair a n-imchlúdaigh InvestEU le cistí RRF, rud a d’fhéadfadh moill a chur ar an bpróiseas cur chun feidhme;

60. ag tabhairt faoi deara go n-áirítear i bhformhór mór na gClár Náisiúnta um Athchóiriú Roinn ar leith ina mínítear conas a thugtar aghaidh sa phlean ar ábhair imní agus ar dhúshláin a bhaineann le hinscne; ag tabhairt dá haire go bhfuil bearta sna NRRPanna lena ndírítear ar rannpháirtíocht na mban i margadh an tsaothair agus ar an mbearna phá idir na hinscní a laghdú, ach á chur in iúl go bhfuil díomá orthu nach bhfuil míniú tiomnaithe ar an gcaoi a dtugtar aghaidh sa phlean ar ábhair imní agus ar dhúshláin a bhaineann le hinscne; á chur i bhfios go láidir a thábhachtaí atá seirbhísí cúraim phoiblí ar ardchaighdeán chun an t-ualach a bhaineann le hobair chúraim gan phá a mhaolú, arb obair í a chlúdaíonn mná den chuid is mó faoi láthair, rud a bhfuil iarmhairtí diúltacha aige ar OTI; á iarraidh ar an gCoimisiún staidéar a chur ar fáil lena sheiceáil a mhéid a rannchuidíonn RRF le poist a chruthú in earnálacha ina bhfuil inscne amháin á léiriú den chuid is mó agus go gcuireann na bearta tionlacain go leordhóthanach le láithreacht na hinscne is lú ionadaíocht sna hearnálacha sin a mhéadú;

61. ag tabhairt dá haire go ndéanann 20 Ballstát foráil do thionscadail trasteorann ina gcuid NRRPanna, lena ndírítear den chuid is mó ar bhonneagar, amhail naisc iarnróid nó leictreachais, hidrigin, teicneolaíocht chandamach, nascacht 5G, cumais néalríomhaireachta agus moil nuálaíochta; á chur in iúl gur cúis díomá di nár áiríodh líon níos airde tionscadal trasteorann sna NRRPanna chun éifeachtaí iarmhairte a fheabhsú agus chun cur le breisluach AE; ag tabhairt dá haire go ndéanann 20 Ballstát foráil do thionscadail trasteorann amhail Tionscadail Thábhachtacha ar mhaithe le Leas na hEorpa i gcoitinne ina gCláir Náisiúnta um Athchóiriú lena ndírítear ar an mbonneagar den chuid is mó; á iarraidh ar na Ballstáit ról na ngeallsealbhóirí ábhartha a shoiléiriú maidir le feidhmiú céimneach agus cur chun feidhme na dtionscadal ilnáisiúnta, i gcás inarb ábhartha; á chreidiúint gur cheart bearta breise trasteorann a bheith curtha san áireamh sna NRRPanna chun éifeacht iarmharta na gClár Náisiúnta um Athchóiriú a fheabhsú agus chun a bhreisluach AE a mhéadú;

62. ag tabhairt dá haire, go háirithe, a thábhachtaí atá tionscadail trasteorann a bhaineann le tarchur fuinnimh ar fud na mBallstát; á chreidiúint, sa chomhthéacs reatha, go mbainfeadh na Cláir Náisiúnta um Athchóiriú níos mó tairbhe as tuilleadh tionscadal trasteorann, go háirithe i réimse an fhuinnimh; á chur i bhfátha go bhfuil na hinfheistíochtaí sin ríthábhachtach chun ceannasacht fuinnimh agus an t-aistriú glas a bhaint amach; á chur i bhfios go láidir go léirítear leis an staid reatha a thábhachtaí atá sé foinsí fuinnimh an AE a éagsúlú agus feidhmiú cuí an mhargaidh inmheánaigh don leictreachas idir na Ballstáit; á iarraidh go gcuirfí feabhas ar idirnascadh na ngréasán fuinnimh Eorpach agus go ndéanfaí sioncrónú iomlán ar na heangacha cumhachta ar fud AE; á chur i bhfáth, ina theannta sin, a thábhachtaí atá sé cur leis na hiarrachtaí chun éifeachtúlacht fuinnimh a fheabhsú chun teorainn a chur leis an bhfás a bhfuiltear ag súil leis ar éileamh leictreachais;

63. á thabhairt faoi deara nár mhol aon Bhallstát cistí struchtúracha a aistriú chuig a NRRP, nach bhfuil sé beartaithe ach ag dhá Bhallstát a n-imchlúdaigh InvestEU a sholáthar le cistí RRF agus nach bhfuil sé beartaithe ach ag ceithre Bhallstát costais na tacaíochta teicniúla a ionchorprú ina gcuid Clár Náisiúnta um Athchóiriú; á chur in iúl gur oth léi nár baineadh leas iomlán as an bhforáil maidir le cistí RRF a aistriú chuig urranna náisiúnta InvestEU; á mheabhrú go bhfuil sineirgí i measc cistí éagsúla de chuid an Aontais riachtanach chun téarnamh ceart agus teacht aniar comhdhlúite an Aontais a bhaint amach agus á mheabhrú do na Ballstáit go gcuidíonn úsáid na forála sin le sineirgí a fheabhsú;

64. á mheabhrú, de réir Rialachán RRF, nach mór na pleananna téarnaimh agus athléimneachta a bheith comhsheasmhach freisin leis an bhfaisnéis a chuireann na Ballstáit san áireamh ina gComhaontuithe Comhpháirtíochta agus ina gcláir oibríochtúla faoi chistí an Aontais; á athdhearbhú go bhfuil an fhoráil sin tábhachtach ní hamháin chun cistiú dúbailte nó forluí cuspóirí a sheachaint, ach freisin chun cur chuige comhordaithe a áirithiú agus tairbhí chistiú an Aontais a uasmhéadú; á iarraidh go gcuirfidh an Coimisiún anailís ar fáil ar an gcaoi a n-áirithítear an comhordú sin; ag tabhairt dá haire gur cuireadh moill ar ghlacadh na gComhaontuithe Comhpháirtíochta mar thoradh ar ghlacadh na gClár Náisiúnta um Athchóiriú i gcásanna áirithe agus gur cúis imní di iarmhairtí na moilleanna sin; á iarraidh ar an gCoimisiún agus ar na Ballstáit tuilleadh moilleanna a sheachaint agus Comhaontuithe Comhpháirtíochta á n-ullmhú agus á nglacadh agus á iarraidh go dtabharfaí aghaidh go pras ar na moilleanna sin;

65. á thabhairt chun suntais go bhfuil sineirgí agus comhleanúnachas idir RRF agus cláir chistiúcháin eile de chuid an Aontais ríthábhachtach chun téarnamh cuí agus athléimneacht chomhdhlúite an Aontais a áirithiú; á iarraidh ar an gCoimisiún agus ar na Ballstáit sineirgí a chothú idir NRRPanna agus cláir chistiúcháin eile de chuid an Aontais, go háirithe Comhaontuithe Comhpháirtíochta; ag ceistiú conas a spreag an Coimisiún na Ballstáit chun sineirgí a chothú le NRRPanna na mBallstát eile;

66. á mheabhrú do na Ballstáit go bhfuiltear ag dréim leis go rannchuideoidh an plean téarnaimh agus athléimneachta go héifeachtach le haghaidh a thabhairt ar gach dúshlán nó ar fhothacar mór acu arna sainaithint sna moltaí tírshonracha ábhartha, lena n-áirítear gnéithe fioscacha díobh agus moltaí arna ndéanamh de bhun Airteagal 6 de Rialachán (AE) Uimh. 1176/2011 ( 19 ) i gcás inarb iomchuí, arna ndíriú ar an mBallstát lena mbaineann nó dúshláin arna sainaithint i ndoiciméid ábhartha eile arna nglacadh go hoifigiúil ag an gCoimisiún i gcomhthéacs an tSeimeastair Eorpaigh; ag cur sonrú sa mheasúnú ón gCoimisiún go dtugann na Cláir Náisiúnta um Athchóiriú aghaidh ar fho-thacar suntasach de dhúshláin ar a laghad a sainaithníodh sna moltaí ábhartha maidir leis an Seimeastar Eorpach ach nach dtugtar aghaidh ar na dúshláin uile;

67. ag aithint an tionchair dhearfaigh a bhíonn ag na hathchóirithe cánach is gá sna Ballstáit a áirítear i bpleananna náisiúnta áirithe, agus cáineadh á dhéanamh nár thug aon cheann de na Ballstáit lena mbaineann moltaí tírshonracha (CSR) i ndáil le pleanáil ionsaitheach chánach, seachaint cánach, imghabháil cánach agus sciúradh airgid aghaidh ar na dúshláin sin ina NRRPanna;

68. á iarraidh ar an gCoimisiún meastóireacht leormhaith a dhéanamh ar chomhlíonadh na ngarspriocanna agus na spriocanna uile, lena n-áirítear iad siúd a bhaineann le CSRanna sna Cláir Náisiúnta um Athchóiriú i gcéim eisíocaíochta na Saoráide agus íocaíochtaí comhréireacha a laghdú, bunaithe ar thábhacht na ngarspriocanna agus na spriocanna, i dtaobh nach bhfuil garspriocanna agus spriocanna comhaontaithe á gcomhlíonadh go sásúil, lena n-áirítear gan iad a rolladh siar ar gharspriocanna agus ar spriocanna a baineadh amach roimhe sin; á iarraidh, thairis sin, ar an gCoimisiún, más gá, leas a bhaint as forálacha Rialachán na Saoráide, agus á chur ar a chumas deontais a ghnóthú nó a iarraidh go n-aisíocfaí iasachtaí go luath i gcás ina sárófar oibleagáidí na mBallstát faoi na comhaontuithe maoiniúcháin;

69. ag tabhairt dá haire go bhfuair na Ballstáit uile, de réir mheasúnú an Choimisiúin, rátáil A do bheagnach gach critéar dá bhforáiltear i Rialachán RRF; á mheabhrú go bhfuair na Ballstáit uile, de réir mheasúnú an Choimisiúin, rátáil B do na critéir lena meastar an bhfuil costais iomlána mheasta na gClár Náisiúnta um Athchóiriú réasúnta; á iarraidh ar an gCoimisiún a áirithiú go bhfuil na costais inchreidte agus go bhfuil anailís chostais chuí á déanamh chun dul i ngleic leis an gcalaois agus leis an éilliú; ag tathant ar an gCoimisiún measúnú críochnúil a dhéanamh ar chomhlíonadh sásúil na ngarspriocanna agus na spriocanna sula nglacfar le hiarrataí ar íocaíocht, agus a áirithiú nach ndearnadh garspriocanna ná spriocanna a baineadh amach roimhe sin a aisiompú;

Sásraí trédhearcachta, faireacháin agus rialaithe

70. á chur i bhfáth a thábhachtaí atá trédhearcacht agus bainistiú fónta nós imeachta ar fud na bpróiseas soláthair agus na gcleachtas soláthair; á iarraidh, ina leith sin, ar na Ballstáit comhionannas agus cothroime a áirithiú, agus go háirithe rochtain do chách, lena n-áirítear micrifhiontair, fiontair bheaga agus fiontair mheánmhéide, sa phróiseas soláthair;

71. ag tathant ar na Ballstáit soláthar poiblí a sheoladh chun bearta a chur chun feidhme go tráthúil chun a áirithiú go gcuirfear i gcrích iad i gcomhréir le féilire na ngarspriocanna agus na spriocanna;

72. á chur i bhfáth go bhfuil trédhearcacht ríthábhachtach chun go mbeadh córas láidir faireacháin ar na NRRPanna lena bhféadfaí rannpháirtíocht fhóinteach a bheith ag an bpobal; á athdhearbhú gur oth lé gur dhiúltaigh an Chomhairle ardán ar líne a chruthú, le tacaíocht ón bParlaimint agus ón gCoimisiún, ina bpoibleofaí na tairbhithe deiridh; ag tabhairt faoi deara, i ngeall ar chineál na n-ionstraimí a úsáidtear, go ndírítear leis an rialú ar thorthaí agus aschuir a bhaint amach seachas ar chostais a fhíorú; ag tabhairt faoi deara go bhféadfar an cur chun feidhme a shimpliú leis an gcur chuige sin agus go bhféadfar cur leis an toradh inmhianaithe a bhaint amach; ag tabhairt rabhadh, gan faireachán cuí a dhéanamh, go bhféadfadh sé go mbeadh sé níos deacra mí-úsáid chistí AE a bhrath; ag tathant ar an gCoimisiún, mar sin féin, na bearta iomchuí a dhéanamh chun a áirithiú go ndéanfar mí-úsáid chistí AE a bhrath go luath; á iarraidh air faireachán dian a dhéanamh ar aon chistiú dúbailte a d’fhéadfadh tarlú agus, má dheimhnítear na tarluithe sin, leanúint ar aghaidh le haisghabháil na gcistí gan mhoill;

73. á iarraidh ar an gCoimisiún an t-údarás buiséadach a chur ar an eolas maidir le húsáid na gcóras TF a bhunaigh an Coimisiún chun go dtuairisceoidh na Ballstáit an fhaisnéis ábhartha maidir le cur chun feidhme na NRRPanna;

74. ag tathant ar na Ballstáit sonraí maidir le faighteoirí agus tairbhithe deiridh chistiú an Aontais a bhailiú agus a thaifeadadh i bhformáid chaighdeánaithe leictreonach agus idir-inoibritheach agus go mbainfidís úsáid as an uirlis aonair mianadóireachta sonraí agus scórála riosca a sholáthraíonn an Coimisiún; ag tathant ar an gCoimisiún úsáid a bhaint as an gcóras faireacháin comhtháite agus idir-inoibritheach lena n-áirítear uirlis aonair mianadóireachta sonraí agus scórála riosca (ARACHNE) do gach caiteachas RRF, agus a áirithiú go mbeidh ARACHNE idir-inoibritheach leis na bogearraí agus na tacair sonraí ábhartha go léir chun go mbeidh an t-ualach riaracháin chomh híseal agus is féidir; á athdhearbhú, thairis sin, a thábhachtaí atá sé digitiú a dhéanamh ar gach tuairisciú, faireachán agus iniúchadh;

75. á mheabhrú gur cheart do na Ballstáit rochtain ar shonraí maidir le húinéir tairbhiúil/úinéirí tairbhiúla na gcistí agus tairbhithe an chláir a bhailiú agus a áirithiú agus ag athdhearbhú a thábhachtaí atá sé trédhearcacht na dtairbhithe deiridh a áirithiú, gan ualach breise a chur ar an tuairisciú; á iarraidh ar an gCoimisiún agus ar na Ballstáit sonraí atá cothrom le dáta go tréimhsiúil a fhoilsiú maidir leis na tairbhithe deiridh agus maidir le cistí aistrithe, ar mhaithe le hiontaoibh phoiblí agus le trédhearcacht; á iarraidh ar an gCoimisiún córas comhtháite, idir-inoibritheach atá éasca le húsáid a bhunú ina mbeidh faisnéis maidir le tionscadail chómhaoinithe, tairbhithe agus úinéirí tairbhiúla, conraitheoirí agus fochonraitheoirí uile an Aontais, agus lena bhféadfar comhiomlánú a dhéanamh ar na suimeanna uile arna bhfáil ag an tairbhí nó ag an úinéir tairbhiúil céanna;

76. á mheabhrú don Choimisiún, maidir le meastóireacht a dhéanamh ar NRRPanna agus ar éilimh íocaíochta, gur féidir leis cúnamh a fháil ó shaineolaithe agus á iarraidh air leas iomlán a bhaint as an bhforáil sin, i gcás inarb ábhartha, go háirithe mura bhfuil sé d’acmhainn aige grinnscrúdú a dhéanamh ar na pleananna nó ar chomhlíonadh na ngarspriocanna agus na spriocanna; ag ardú amhrais maidir le cumas leordhóthanach na Comhairle anailís a dhéanamh ar éilimh NRRPanna agus ar ghlaonna chun a áirithiú go ndéanfar measúnú leormhaith orthu;

77. ag tathant ar an gCoimisiún a áirithiú go mbunófar an mheastóireacht ar na garspriocanna agus ar na spriocanna a bhain na Ballstáit amach mar chuid dá gClár Náisiúnta um Athchóiriú ar bhonn measúnú cuimsitheach agus trédhearcach ar na garspriocanna agus na spriocanna ina ngnéithe uile, go háirithe ar cháilíocht na ngarspriocanna agus na spriocanna sin;

78. á mheabhrú go gceanglaítear ar na Ballstáit córas rialaithe agus iniúchóireachta láidir a chur ar bun chun cosaint leasanna airgeadais an Aontais a ráthú agus chun calaois, éilliú agus coinbhleachtaí leasa a chosc agus dul i ngleic leo agus trédhearcacht a áirithiú, agus go bhfuil an Coimisiún freagrach as a áirithiú go mbeidh na córais sin i bhfeidhm sula ndéanfar na chéad íocaíochtaí a fhormheas; á mheabhrú go n-eisíocfar íocaíochtaí nuair a bhainfear amach garspriocanna agus spriocanna;

79. ag tabhairt dá haire go mbraitheann an Coimisiún den chuid is mó ar na Ballstáit iniúchadh críochnúil a dhéanamh ar chur chun feidhme na NRRPanna; ag tathant ar an gCoimisiún faireachán, iniúchadh agus forfheidhmiú éifeachtach a áirithiú maidir le cur chun feidhme iomlán na gceanglas sin agus faireachán a dhéanamh ar chomhlíonadh leanúnach aon bheart den sórt sin trí shaolré iomlán RRF; á iarraidh ar an gCoimisiún sásra láidir a áirithiú chun iniúchadh rialta a dhéanamh ar chórais rialaithe na mBallstát;

80. ag athdhearbhú an róil thábhachtaigh atá ag Cúirt Iniúchóirí na hEorpa, ag Oifig an Ionchúisitheora Phoiblí Eorpaigh, ag an Oifig Eorpach Frith-Chalaoise, ag Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol) agus ag Gníomhaireacht an Aontais Eorpaigh um Chomhar Ceartais Choiriúil agus ag comhlachtaí agus gníomhaireachtaí ábhartha eile de chuid an Aontais maidir le tacú leis na Ballstáit agus leis an gCoimisiún chun leasanna airgeadais an Aontais a chosaint le linn chur chun feidhme NGEU, agus á iarraidh ar na hinstitiúidí agus ar na comhlachtaí sin lánúsáid a bhaint as a sainchumais faoi Rialachán RRF agus as reachtaíocht ábhartha eile chun calaois a chosc, a bhrath agus a imscrúdú go hiomlán; á mheabhrú gur cheart go mbeadh acmhainní leormhaithe ag na comhlachtaí agus na gníomhaireachtaí sin de chuid an Aontais chun a gcúraimí a chomhlíonadh; á iarraidh ar an gCoimisiún comhoibriú leis na hinstitiúidí agus leis na comhlachtaí sin agus a áirithiú go bhfuil acmhainní rialaithe leormhaithe i bhfeidhm agus go dtabharfaidh na Ballstáit rochtain iomlán dóibh ar gach faisnéis ábhartha chun a sainchumais a fheidhmiú;

81. á chur in iúl gur geal léi Fóram Forfheidhmithe Dlí NGEU, chomh maith le hOibríocht Sentinel, a chabhróidh ar bhealach comhoibritheach le bagairtí i gcoinne chistí NGEU a chosc agus a chomhrac agus, ar bhonn is leithne, i gcoinne dhea-bhail airgeadais an Aontais, agus leochaileachtaí sna córais náisiúnta leithdháilte a mhapáil;

82. á athdhearbhú a thábhachtaí atá sé go dtabharfadh an Coimisiún faoi fhaireachán leanúnach, lena n-áirítear ex-post, ar chaiteachas RRF, sonraí cur chun feidhme agus bainistithe, lena n-áirithítear trédhearcacht iomlán in éineacht leis na Ballstáit chun anailís a dhéanamh ar thorthaí RRF, agus aon laigí i ndáil leis sin a shainaithint agus aghaidh a thabhairt orthu;

83. á athdhearbhú, faoi chuimsiú an nós imeachta um urscaoileadh don Choimisiún, i gcomhréir le hAirteagal 319 CFAE, go mbeidh an tSaoráid faoi réir tuairisciú faoin tuairisciú comhtháite airgeadais agus cuntasachta dá dtagraítear in Airteagal 247 den Rialachán Airgeadais, agus go háirithe, tuairisciú ar leithligh sa Tuarascáil Bhliantúil Bhainistíochta agus Feidhmíochta.

Rialachas, trédhearcacht agus infheictheacht chur chun feidhme RRF

84. ag athdhearbhú ról na Parlaiminte maidir le grinnscrúdú a dhéanamh ar chur chun feidhme RRF, go háirithe trí chúig dhíospóireacht iomlánacha a tionóladh in 2021, dhá rún a glacadh, ceithre Idirphlé maidir le Téarnamh agus Athléimneacht a tionóladh leis an gCoimisiún in 2021, 20 cruinniú den mheitheal thiomnaithe maidir le grinnscrúdú an RRF, ceisteanna parlaiminteacha, agus sreabhadh rialta faisnéise agus iarrataí ad hoc ar fhaisnéis ón gCoimisiún; á mheabhrú go n-iarrtar le hAirteagal 25 de Rialachán RRF go ndéanfadh an Coimisiún doiciméid ábhartha agus faisnéis ábhartha a tharchur chuig an bParlaimint agus chuig an gComhairle araon ag an am céanna agus ar théarmaí comhionanna; ag tabhairt dá haire gur cuireadh tús mall leis an bpróiseas cuí maidir le sreabhadh doiciméad agus na deacrachtaí a bhí ag an bParlaimint maidir le rochtain ar fhaisnéis a fuair an Coimisiún agus a tharchuir na Ballstáit; á chur in iúl gur geal léi gur cuireadh nósanna imeachta cumarsáide níos fearr i bhfeidhm ó shin agus á iarraidh go ndéanfaí an sreabhadh faisnéise sin a choinneáil;

85. á iarraidh ar an gCoimisiún cur chuige oscailte, trédhearcach agus cuiditheach a leanúint le linn an Idirphlé maidir le Téarnamh agus Athléimneacht agus breathnú ar fhoráil Airteagal 26(1) de Rialachán RRF maidir le hidirghníomhaíochtaí rialta leis an bParlaimint; á mheabhrú gur cheart go mbeadh an comhar idirinstitiúideach a bunaíodh trí RRF ina íoschaighdeán i ngach clár cistiúcháin;

86. á iarraidh ar na parlaimintí náisiúnta agus ar na geallsealbhóirí ábhartha, i gcomhréir leis na creataí dlíthiúla náisiúnta, sampla na Parlaiminte a leanúint agus grinnscrúdú a dhéanamh ar chur chun feidhme a gcuid clár náisiúnta um athchóiriú ar bhealach oscailte, trédhearcach agus daonlathach;

87. á chur in iúl gur oth léi nach raibh baint leordhóthanach ag gach Ballstát, ag údaráis áitiúla agus réigiúnacha, ag eagraíochtaí na sochaí sibhialta, ag comhpháirtithe sóisialta, ag an lucht léinn ná ag geallsealbhóirí ábhartha eile, le dearadh agus le cur chun feidhme na NRRPanna, i gcomhréir leis an gcreat dlíthiúil náisiúnta, agus á iarraidh go mbeadh baint acu, bunaithe ar phrionsabail shoiléire thrédhearcacha, i gcur chun feidhme NRRPanna a mhéid is féidir faoin reachtaíocht náisiúnta;

88. á mheabhrú go bhfuil údaráis áitiúla agus réigiúnacha, eagraíochtaí na sochaí sibhialta, comhpháirtithe sóisialta agus na geallsealbhóirí ábhartha eile ar thús cadhnaíochta i gcur chun feidhme áitiúil na NRRPanna agus á chur i gcuimhne don Choimisiún agus do na Ballstáit go bhfuil rannpháirtíocht agus comhordú cuí le húdaráis áitiúla agus réigiúnacha, le heagraíochtaí na sochaí sibhialta, le comhpháirtithe sóisialta agus le geallsealbhóirí ábhartha eile cinntitheach chun na pleananna a chur chun feidhme agus faireachán a dhéanamh orthu chun go mbeidh rath ar théarnamh san Aontas agus go bhfuil sé bunriachtanach le go mbeidh éifeachtacht agus úinéireacht leathan ar NRRPanna; á iarraidh ar an gCoimisiún féachaint ar bhealaí chun idirphlé a bhunú le hionadaithe ar leibhéal AE maidir le geallsealbhóirí ábhartha RRF;

89. á iarraidh ar na Ballstáit soiléireacht a áirithiú maidir le dáileadh na bhfreagrachtaí agus maidir le córais bhainistíochta leormhaithe chistí RRF chun riachtanais shonracha na saoránach ar an leibhéal réigiúnach agus ar an leibhéal áitiúil a chur san áireamh, agus prionsabail an neamh-idirdhealaithe agus na córa comhionainne á n-urramú; á mheabhrú go n-urramófar na dlíthe ábhartha uile le cur chun feidhme bhearta na NRRPanna i gcomhréir leis na creataí dlíthiúla náisiúnta;

90. á chur in iúl go bhfuil sí ag dréim leis an tuarascáil athbhreithnithe maidir le cur chun feidhme RRF a d’ullmhaigh an Coimisiún chun go gcuirfear ar fáil sonraí agus anailís fhairsing maidir leis an méid a chuireann NRRPanna le cur chun feidhme Cholún Eorpach na gCeart Sóisialta, lena n-áirítear tionchar inscne na NRRPanna agus an méid éifeachtach a chuireann siad leis an gcomhionannas inscne, mar aon leis an tacaíocht a thugann siad do FBManna agus dá neamhspleáchas straitéiseach;

91. á iarraidh ar an gCoimisiún a mheas an dócha go mbainfear amach na spriocanna caiteachais a shonraítear de réir dlí, arb ionann iad agus 37 % den chaiteachas glas agus 20 % den chaiteachas digiteach, mar a beartaíodh le linn chéim chur chun feidhme RRF agus iarrann sí ar na Ballstáit, i gcás inarb ábhartha, na bearta a ghlacadh a mheastar is gá chun na spriocanna sin a bhaint amach i gcás ina a bhfuil siad ag súil go gcaillfear iad, le tacaíocht ón gCoimisiún i gcás inar gá;

92. á chur in iúl go bhfuil sí ag dréim leis an tuarascáil athbhreithnithe ar chur chun feidhme RRF a d’ullmhaigh an Coimisiún chun faisnéis a chur ar fáil maidir leis na baic, i gcás inarb ábhartha, lena gcuirfear cosc ar chur chun feidhme leormhaith na NRRPanna;

93. á chur in iúl gur geal léi gur seoladh an scórchlár téarnaimh agus athléimneachta i mí na Nollag 2021, rud a chuirfidh ar chumas gach saoránaigh faireachán a dhéanamh ar chur chun feidhme an RRF; ag tabhairt dá haire, i gcomhréir leis an ngníomh tarmligthe maidir le táscairí coiteanna, nach mór do na Ballstáit tuairisciú ar roinnt táscairí, lena n-áirítear maidir le cur chun feidhme Cholún Eorpach na gCeart Sóisialta agus FBManna a fhaigheann tacaíocht; á iarraidh ar an gCoimisiún inniúlachtaí an scórchláir a fheabhsú agus a fheabhsú chun ardleibhéal infheictheachta agus cuntasachta a áirithiú do RRF; á chur in iúl gur geal léi go bhfuil sonraí atá imdhealaithe ó thaobh inscne de le haghaidh táscairí arna sloinneadh le líon na ndaoine sa scórchlár;

94. ag tathant ar an gCoimisiún an fhoráil a fhorfheidhmiú gur cheart do na Ballstáit na sonraí is gá a chur ar fáil chun tuairisciú a dhéanamh ar dhul chun cinn i ndáil le sé cholún Rialachán RRF agus, ar an gcaoi sin, cur ar chumas gach saoránaigh faireachán a dhéanamh ar chur chun feidhme RRF; á chur in iúl gur saoth léi, áfach, go raibh drogall ar na Ballstáit níos mó gráinneachta sonraí a sholáthar chun cur leis an scórchlár téarnaimh agus athléimneachta; ag tabhairt dá haire, le níos mó gráinneachta sonraí, go mbeadh saoránaigh in ann a rialtas féin a choinneáil cuntasach ar bhealach níos fearr;

95. á chur in iúl gur ceann d’aidhmeanna Rialachán RRF rannchuidiú le cuspóirí sóisialta AE a bhaint amach agus cur béim ar a thábhachtaí atá sé modheolaíochtaí a bheith i bhfeidhm chun an dul chun cinn maidir lena chur chun feidhme a thaispeáint agus conas a chuireann sé sin le Colún Eorpach na gCeart Sóisialta; á chur in iúl gur cúis bhuartha di nach leor an gníomh tarmligthe maidir le caiteachas sóisialta agus maidir leis an scórchlár athléimneachta chun gnéithe sóisialta agus inscne RRF agus na tionchair ina leith a rianú agus tuairisciú a dhéanamh orthu; á iarraidh ar an gCoimisiún léiriú níos fearr a thabhairt ar chur chun feidhme an 20 prionsabal de Cholún Eorpach na gCeart Sóisialta trí tháscairí sóisialta agus inscne comhlántacha a áirítear san anailís théamach ar an scórchlár;

96. á iarraidh ar an gCoimisiún na táscairí comhlántacha a áirítear san anailís théamach ar an scórchlár a thíolacadh chun feidhmíocht na mBallstát maidir le bithéagsúlacht agus maidir le comhtháthú agus iomaíochas a rianú;

97. á mheabhrú, de réir Rialachán RRF, nach mór don Choimisiún gníomhaíochtaí faisnéise agus cumarsáide a bhaineann leis an tSaoráid a chur chun feidhme; ag spreagadh an Choimisiúin, trína oifigí ionadaíochta sna Ballstáit agus i gcomhar le hOifigí Idirchaidrimh Pharlaimint na hEorpa sna Ballstáit, imeachtaí a sheoladh sna Ballstáit a chuireann an scórchlár chun cinn agus a chuireann i láthair na hanailísí éagsúla a dhéanann an Coimisiún, lena n-áirítear maidir leis na sé cholún; ag moladh don Choimisiún anailís mhionsonraithe ar éifeachtaí dearfacha RRF a fhoilsiú trí bhéim a leagan ar dhea-chleachtais i gcur chun feidhme na NRRPanna agus moltaí chun constaicí cur chun feidhme a shárú agus úsáid éifeachtach na gcistí a fheabhsú;

98. á chur i bhfios go bhfuil dúshlán mór roimh riaracháin phoiblí náisiúnta maidir le cistiú RRF ar fad a ionsú in achar ama chomh gearr sin; ag tathant ar an gCoimisiún tacú go gníomhach leis na Ballstáit chun na cistí sin a ionsú, ionas go n-íocfar cistí RRF go rathúil ar fud an Aontais;

99. á chur in iúl go bhfuil sí tiomanta i gcónaí do leas iomlán a bhaint as an raon féidearthachtaí a thairgtear le Rialachán RRF chun an RRF a mheasúnú, a ghrinnscrúdú agus a chur chun cinn, lena n-áirítear trí imeachtaí agus gníomhaíochtaí lena n-áirítear ar an leibhéal áitiúil, ar an leibhéal réigiúnach agus ar an leibhéal náisiúnta;

100. á chur in iúl gur geal léi tionscnamh ombudsman AE prionsabail dea-chleachtais a ullmhú do thrédhearcacht rialtais maidir le cistí aisghabhála a úsáid;

101. ag tabhairt dá haire go ndéanann NRRPanna na mBallstát tuairisciú maidir lena straitéisí cumarsáide; á chur in iúl gur saoth léi, áfach, go mbeartaítear go mbeidh feachtais chumarsáide den sórt sin an-difriúil, gan caighdeán soiléir, agus ar an gcaoi sin go gcuirfear teorainn le hinfheictheacht an RRF agus le cistiú foriomlán AE; á chur in iúl gur geal léi gur lean an chuid is mó de na Ballstáit na moltaí ón gCoimisiún trí shuíomhanna gréasáin sonracha a dhearadh ina dtaispeántar faisnéis a bhaineann le RRF, ach á chur in iúl gur oth léi go bhfuil difríochtaí móra i mionsonraí na faisnéise atá ar fáil go poiblí orthu;

102. á iarraidh go ndéanfaí tuilleadh comhchuibhithe ar an bhfaisnéis atá ar fáil do shaoránaigh maidir le cur chun feidhme náisiúnta agus maidir le straitéisí cumarsáide a bhaineann le RRF chun trédhearcacht agus cuntasacht a chothú, agus ar an gcaoi sin úinéireacht an chur chun feidhme a atreisiú; á iarraidh an gCoimisiún cur chuige comhchuibhithe agus caighdeán comhchuibhithe a mholadh chun faisnéis a thaispeáint maidir le cur chun feidhme RRF ar an leibhéal náisiúnta agus ar an leibhéal réigiúnach, agus á iarraidh ar na Ballstáit cloí leis an gcaighdeán sin nó a n-dialltaí uaidh a mhíniú;

Ceachtanna a foghlaimíodh ón RRF go nuige seo

103. á athdhearbhú a thábhachtaí atá sé go ndéanfaidh na Ballstáit cur chun feidhme rathúil ar RRF chun an tionchar fadtéarmach ar gheilleagar agus ar shochaí AE a áirithiú; á thabhairt chun suntais go mbeidh deis ann, leis an athbhreithniú ar chreat rialachais eacnamaíoch an Aontais, ceachtanna a fhoghlaim ón méid atá bainte amach agus ó na heasnaimh a bhaineann le RFF; ag tathant ar an gCoimisiún féachaint ar chásanna éagsúla agus iad a chur i láthair maidir leis an gcaoi a bhféadfaí, leis na ceachtanna a foghlaimíodh ó dhearadh agus cur chun feidhme RRF, an t-athbhreithniú ar chreat rialachais mhaicreacnamaíoch AE a spreagadh, go háirithe maidir le tuilleadh trédhearcachta, daonlathais, rannpháirtíochta, comhordaithe agus maoirseachta a bhaint amach;

104. á chur i bhfios go láidir gur léirigh RRF a thábhachtaí atá rannpháirtíocht láidir Pharlaimint na hEorpa, i gcomhar leis an gComhairle, maidir leis an bhfreagairt ar na dúshláin nua agus dearadh na dtreoirlínte polaitiúla bunúsacha agus na sásraí rialachais, chomh maith le grinnscrúdú a dhéanamh ar an gcur chun feidhme le haghaidh úinéireacht láidir Eorpach; á athdhearbhú gur cheart go mbeadh an Pharlaimint ar comhchéim leis an gComhairle agus grinnscrúdú á dhéanamh aici ar chur chun feidhme na Saoráide agus á iarraidh ar an gCoimisiún a áirithiú go gcuirfí cóir chomhionann i bhfeidhm don dá institiúid i dtionscnaimh AE amach anseo; á thabhairt chun suntais a thábhachtaí atá gníomhartha tarmligthe chun cuntasacht dhaonlathach agus dlisteanacht an phróisis a fheabhsú;

105. á thabhairt dá haire agus é ina dhíol sásaimh di go raibh ról lárnach ag an tacaíocht ón Aontas, a tugadh d’athchóirithe agus d’infheistíochtaí i bhfoirm pacáistí in éineacht le dreasachtaí, maidir le húinéireacht náisiúnta RRF agus an tSeimeastair Eorpaigh a threisiú bunaithe ar thosaíochtaí coiteanna an Aontais; á thabhairt chun suntais, thairis sin, go bhfuil idirphlé sóisialta agus críochach fónta ina bhfuil ardleibhéal rannpháirtíochta ag na húdaráis áitiúla agus réigiúnacha, ag comhpháirtithe sóisialta agus ag eagraíochtaí na sochaí sibhialta, laistigh den chreat dlíthiúil náisiúnta, bunriachtanach don úinéireacht náisiúnta, don chur chun feidhme rathúil agus don chuntasacht dhaonlathach agus gur cheart iad sin a neartú agus a chur i bhfeidhm ar bhealach níos dícheallaí agus go bhféadfaí tionscnaimh agus sásraí a bheidh ann amach anseo a spreagadh san Aontas agus sna Ballstáit;

106. ag aithint, bunaithe ar dhea-shampla RRF, mar chuid de NGEU, an bhreisluacha láidir a bhaineann le freagairt choiteann, nua-aimseartha agus éifeachtach ón Aontas a d’fhéadfaí a úsáid go tapa chun dul i ngleic le géarchéimeanna agus le dúshláin nua;

107. á iarraidh ar an gCoimisiún tuairimí na Parlaiminte a chur san áireamh go hiomlán sa tuarascáil athbhreithnithe atá le teacht maidir le cur chun feidhme RRF, ar tuarascáil í a chuirfidh an Coimisiún faoi bhráid na Parlaiminte agus na Comhairle faoin 31 Iúil 2022; á iarraidh ar an gCoimisiún ionchur na ngeallsealbhóirí ábhartha uile sa tuarascáil sin a chur san áireamh;

o

o o

108. á threorú dá hUachtarán an rún seo a chur ar aghaidh chuig an gComhairle, chuig an gCoimisiún, chuig Cúirt Iniúchóirí na hEorpa, chuig Coiste Eacnamaíoch agus Sóisialta na hEorpa, chuig Coiste na Réigiún agus chuig rialtais agus parlaimintí na mBallstát;

(1) IO L 57, 18.2.2021, lch. 17.

(2) IO L 433 I, 22.12.2020, lch. 1.

(3) IO C 15, 12.1.2022, lch. 184.

(4) IO C 67, 8.2.2022, lch. 90.

(5) Téacsanna arna nglacadh, P9_TA(2022)0121.

(6) Téacsanna arna nglacadh P9_TA(2022)0219.

(7) Téacsanna arna nglacadh, P9_TA(2022)0240.

(8) IO L 429, 1.12.2021, lch. 83.

(9) IO L 429, 1.12.2021, lch. 79.

(10) IO C 155, 30.4.2021, lch. 45.

(11) IO C 97, 28.2.2022, lch. 21.

(12) Téacsanna arna nglacadh, P9_TA(2022)0074.

(13) Téacsanna arna nglacadh, P9_TA(2022)0204.

(14) https://ec.europa.eu/economy_finance/recovery-and-resilience-scoreboard/

(15) https://www.europarl.europa.eu/thinktank/ga/research/advanced-search?textualSearch=RRF&startDate=01%2F07%2F2019&endDate=&firstCameToPage=false

(16) Parlaimint na hEorpa, Ard-Stiúrthóireacht na mBeartas Inmheánach, an Roinn Beartais um Chearta na Saoránach agus Gnóthaí Bunreachtúla, COVID-19 and its economic impact on women and women’s poverty – Insights from 5 European Countries, Bealtaine 2021 [agus a thionchar eacnamaíoch ar mhná agus ar bhochtaineacht na mban – Léargais ó 5 Thír Eorpacha, Bealtaine 2021. https://www.europarl.europa.eu/RegData/etudes/STUD/2021/693183/IPOL_STU(2021)693183_GA.pdf

(17) Eurochild, Growing up in lockdown: Europe’s children in the age of COVID-19, 17 November 2020. [Ag fás sa dianghlasáil: Leanaí na hEorpa i ré COVID-19, 17 Samhain 2020. https://www.eurochild.org/resource/growing-up-in-lockdown-europes-children-in-the-age-of-covid-19/

(18) Rialachán (AE) 2018/1999 ó Pharlaimint na hEorpa agus ón gComhairle an 11 Nollaig 2018 maidir le Rialachas an Aontais Fuinnimh agus na Gníomhaíochta Aeráide, lena leasaítear Rialachán (CE) Uimh. 663/2009 agus Rialachán (CE) Uimh. 715/2009 ó Pharlaimint na hEorpa agus ón gComhairle, Treoir 94/22/CE, Treoir 98/70/CE, Treoir 2009/31/CE, Treoir 2009/73/CE, Treoir 2010/31/AE, Treoir 2012/27/AE, agus Treoir 2013/30/AE ó Pharlaimint na hEorpa agus ón gComhairle, Treoir 2009/119/CE agus Treoir (AE) 2015/652 ón gComhairle agus lena n-aisghairtear Rialachán (AE) Uimh. 525/2013 ó Pharlaimint na hEorpa agus ón gComhairle (IO L 328, 21.12.2018, lch. 1).

(19) Rialachán (AE) Uimh. 1176/2011 ó Pharlaimint na hEorpa agus ón gComhairle an 16 Samhain 2011 maidir le míchothromaíochtaí maicreacnamaíocha a chosc agus a cheartú (IO L 306, 23.11.2011, lch. 25).